
Sjedinjenje s Bogom 

Prvotni učinak žive Ljubavi jest naše sjedinjenje 
s Bogom: »Tko je ustaljen u Ljubavi, u Bogu stoji a 
Bog u njemu« kazuje sv. Ivan (I, IV, 16).. 

Ljubav je moć koja ostvariva sjedinjenje, bvi 
koji ljube, hoće da uza se imaju ljubljeno biće, da 
s njime dijele svoj život, da ne budu više doli jedno 
s njim. Sinonim ljubavi jest »sjedinjenje«, sjedinjenje 

duhova, isrdaca i života. _ 

Svakoj je ljubavi konačna namjera da se r e a 1- 
n o sjedini, to jest ostvarena prisutnost, čvrsta i 
trajna ustaljena zajednica života. Tom se realnom 
sjedinjenju ljubav uvijek nada, k tome ona smjera i 
tog se nigda ne odriče. Bilo da je svojevoljno, bilo 
prisilno odalečena te joj je blizina ljubljenog pred¬ 
meta nemoguća, ona uvijek čeznutljivo trazi jedno ' e 
isto: to jedino čeka. Njezina radost, koja na udalje¬ 
nosti živi samo iz nade, posvemašnje blaženstvo do- 
stizava tek ako opet nađe onu prisutnost. 

Ista je stvar i kod vrhunaravne Ljubavi koja ima 
u vidu da će jednog dana posjedovati Boga u nepo¬ 
srednoj prisutnosti i to licem u lice. Za pravednika je 
ovdje na zemlji to zbiljsko posjedovanje svog Boga 
predmet čežnje i nadanja njegova srca. Vjernik ne¬ 
prestano doziva tu viziju božanstva pa nastoji da 
preko svih sjena vjere dođe do konačnoga jedinstva 
koje će u avršiti njegovo blaženstvo. 




Realno je dakle sjedinjenje zadnji termin prema 
kojemu ide ljubav naravna, a posjedovanje je Roga 
zadnja svrha na koju cilja nadnaravna ljubav. 

Uza sve to ljubav postoji i već je pravo osnovana 
— još prije samog realnog sjedinjenja — kad se pri¬ 
sutnost tek naslućuje i žudi. Ljubiti hoće reći uži¬ 
vati u ljubljenom biću što zaslužuje da se ljubi. Ovo 
je naslađivanje više od pokušaja ljubavi: to je sama 
ljubav u svojoj bivstvenoj formuli. Udaljenost, čez¬ 
nuće, nemogućnost prisutnosti ne čine da nestane 
našeg osjećaja. Nedvojbeno da je rastava teška kuš- 
nja prijateljstva, ali se njome prokušava njezina ot¬ 
pornost i stalnost. Sjetna slabost svega onoga što je 
ljudsko, upućuje nas na blizinu naših prijatelja, pa 
kad je njihova prisutnost rijetka i kratka, svaki je 
čas tjeskoban, budući nas plaši rastanak. Ipak kada 
se taj rastanak i ostvari, ljubav je van pogibli samo 
ako je živa i jaka; drži je sjećanje i nada u ponovni 
susretaj, pa tako trajno misli na prisutnost koja neće 
da pozna nikakva razmaka i ne prestaje nigda. 

Što se obistinjuje kod ljudske naravi, ostvariva 
se u veličajnom skladu i punini upogled prijateljstva 
nadnaravne ljubavi, u tom ljubavnom sjedinjenju koje 
još ne posjeduje viđenjem i realno Boga kojega ljubi. 
U ovom zemnom progonstvu ne poznajemo Boga u 
njegovoj beskrajnosti, ne ulazimo u otajnosti njegove 
biti. Ali sa svom jačinom želje što ju je u nama už- 
gata njegova milost, zazivamo prisutnost' našeg nebe¬ 
skog Oca s kojim nas združuje djetinja i sljepačka 
odanost. Već je tu ljubav, istinski i potpunoma, po¬ 
vjerljiva i predana ljubav, na koju, ako i jest s naše 
strane malena stvar, Bog odgovara uzajamnošću i 
izljevom svoje bezgranične dobrote. 

Sada se pitajmo, u čemu sastoji ovo sjedinjenje 


ljubavi? Kako se ova utvrđuje i posvjedočuje? Što 
sačinjava naše ljubavne odnošaje s Bogom? 

* 

Naše se prijateljsko sjedinjenje s Bogom prije 
svega ostvariva preko naše misli, posrednice našeg 
duha. 

Prvi uvjet ljubavi jest, kako znamo, poznanstvo 
koje čini da otkrijemo i cijenimo ljubaznost koja nas 
privlači. Iz toga proizlazi ispravno mišljenje, da samo 
prijateljstvo traži navadno prijanjanje i postojano 
mišljenje na prijatelja. To je prvobitni zahtjev koji 
u prisutnosti pruža užitak, a u otsutnosti trajno sje¬ 
ćanje. Sve nas drži uz one koje ljubimo: njihov rad, 
njihove riječi, njihova radost i tuga. Kad smo od njih 
daleko, dozivamo ih si u pamet; sve nas na njih 
potsjeća; imamo ih na pameti i u srcu preko suptil¬ 
nih sveza koje su kojiput i nedosljedne; svakome 
koji nam se približi govorimo o njima, izrabljujući 
svaku priliku da ih ponovno oživimo u našem duhu. 

Koja je dakle svrha ovoj odličnoj pažnji? 

Odgovaramo: svrha je, da što bolje upoznamo one 
koje ljubimo. Jer učinak ljubavi jest jedinstvo duha- 
Ljubav pak nužno teži za što dubljim i izmjeničnim 
poznanstvom. 

Znak ove silovite radoznalosti jest kad mi nada 
sve volimo općiti s našim prijateljima, povjeravati 
im tajne kojih drugima ne bismo otkrili, eda tako 
mi sami uživamo njihovu povjerljivost. Prijateljima 
nigda dosta tog intimnog općenja; a to i jest naj¬ 
veće uživanje u prijateljstvu. Kad se je otsutno, piše 
se da bi se proslijedio prekinuti razgovor; sa zane- 
šenjem se ispituje sve i najmanje riječi pisma, i to 
s takvom pozornosti i napetosti, kako bi se shvatilo 

svo značenje sve do najfinije nijanse, kako bi s@ 
otkrilo pod prešućenim i pritajenim riječima sve i 
najintimnije osjećaje i najskrovitije prijateljeve misli. 

U našim ljubavnim ođnošajima spram Boga, prvi 
je i posve značajni uslov što spontano izvire iz lju¬ 
bavnog žara, ona mučna misao koja sveđer izazivlje 
pozornost na božanskog Prijatelja. Općiti s Bogom 
znači u nj se zanesti, intimno s Njim razgovarati, 
uživati Njegovo povjerenje. Kad pravednik ljubi svog 
Boga, njegova se misao ne može nikada potpuno 
od Njega svrnuti. Nužne vremenite dužnosti svag¬ 
dašnjice ne mogu da dokinu njihovo prijateljsko op¬ 
ćenje; barem vazda osjeća želju da ga se nanovo pri¬ 
hvati. Božjem prijatelju nije nigda dovoljno da si 
opetuje razloge za što da ljubi svog Boga i da ih 
kaže onome koji hoće da ih čuje: to je ono privi- 
legovano i sileno uživanje u neprekidnoj kontempla¬ 
ciji koja buji utječnom i nebeskom slatkoćom. 

Nije naše prijateljstvo s Bogom kao ljudsko prija¬ 
teljstvo koje pribavlja realnu blizinu naših prijatelja, 
ne, naše prijateljstvo s Bogom poznaje samo nadu 
da ćemo ga imati: to je kad ovdje na zemlji ljubimo 
a da ga ne vidimo. Bog je skrit. Sve do dana vječne 
vizije, bićemo od Njega udaljeni i rastavljeni. Ipak 
Bog se daje i otkriva dovoljno da ga se potpuno 
može da drži naše srce, da tako naš duh ovime obo- 
dren uvijelk za njim čezne. 

Gdje ćemo dakle tražiti tragove koji bi nam 
otkrili Boga? U djelokrugu je Božjem i stvaranje, 
gdje se ispoljava Njegova moć. Stoga se i rađa naša 
ljubav kad promatramo svemir u njegovom pravom 
značenju. O tom je istom govorio sv. Augustin, kad 
je pitajući more, nebesa i svu narav, dobio odgovor: 
»Traži, traži iznad nas, mi nijesmo oni koji jesmo; 
On je nas stvorio!« 


No može li se ljubav zadovoljiti promatranjem 
refleksa, ili da pođe u svu dužinu zrake a ne dođe 
do žarišta? Zar će joj dosta biti samo stope slijediti, 
a da ne osjeti radoznalost pogledati božanskog Pro¬ 
laznika u lice? Nikako, ljubav ne trpi ostati pri tra¬ 
govima, na prividnosti, uz vanjštinu; njena vatrena 
i silna radoznalost hoće da probije površinu, da što 
dublje uroni i da uđe u nutamjost najskritijih tajna. 
Ne otkriva li ise prijatelju svo srce? 

Po objavi nam se Bog pokazuje onakav kakav je 
u sebi, a opet tako uzvišenim kako naš razum ne 
može ni da nasluti. Božji prijatelj drži oči vjere upr¬ 
te u Sveto Pismo, koje je pismo Boga i znak njegova 
povjerljivog prijateljstva; drži ih uprte na nauku 
Crkve, koja je vijesnica prve Istine. Ta je velika 
knjiga otvorena svakome koji je rad upoznati Boga. 
Blago onima koji umiju tu čitati: duša će im se 
sunca napuniti. Kad već ne možemo Boga nepo¬ 
sredno upoznati, kako to upoznajemo svoje prija¬ 
telje u neposrednoj blizini, trudimo se da dokučimo 
iz Njegovog intimnog života sve ono što nas o Njemu 
uči vjera. Hoćemo da shvatimo što tačnije smisao 
te pouke, da nas ne zavaraju materijalne formule 
ili moguće koji krivi smisao ili lažna i umišljena 
tumačenja. Zar nam se i kod našeg ljudskog prija¬ 
teljstva ne dešava da krivo shvaćamo riječi naših 
prijatelja, da ne razumijevamo jasno njihovu pouz¬ 
danost? Još više — kad se radi da upoznamo Boga 
preko nejasnih otajstava vjere. 

Naša ljubav hoće ne samo da shvati tačni smisao 
svega onoga što nas vjera uči o Bogu, već hoće da 
ova misao o Bogu prožimlje i sve naše ostale po¬ 
misli, da se naše rasuđivanje i procjenjivanje za- 
dahne duhom vjere i da sve privede k vrhovnoj Istini. 
Svoje misli imamo sveđ držati uprte u Boga i u istine 

koje dolaze iz Njega, pa prema njima da ispitujemo 
sve naše druge misli, isto kao što spomen na naše 
prijatelje ulazi kod naših nutarnjih refleksija i kod 
svih događaja našeg života. Misao na naše prijatelje 
budi se čak i u neznatnijim upadima našeg života, 
koji put i u najtrenutačnijim utiscima; ipak ti prija¬ 
telji ne zauzimlju u svemiru doli vrlo maleno mjesto, 
a mi im u našoj obmami podavamo desetorostruku 
vrijednost; tako ih smatramo važnima. Ali je Bog 
posvuda i u svemu na prvome i glavnome mjestu, po 
onoj niti vječite i nedosežne uzročnosti koja ga ve¬ 
zuje sa svim opstojećim na nebu i na zemlji, u kra¬ 
ljevstvu svjetova i u kraljevstvu duša. Ništa nije 
Bogu strano i van Njegove ovisnosti. Ako Ga dakle 
ljubimo, to ćemo htjeti da ga vidimo u svim stva¬ 
rima kao konačni tumač svega. 

Ljubav je još nezasitnija. Mi hoćemo da nam o 
prijatelju govori i ono što se na nj ne odnosi, da nas 
na nj potsjeća ili bar da nam to ne priječi. Dosađuje 
nam svaka smetnja koja bi htjela da spriječi ovaj 
živi i ljupki spomen. Kad smo nužno rastreseni protiv 
svoje volje, nastojmo se što prije vratiti k samotnoj 
kontemplaciji. Među nama i Bogom samo je pri¬ 
vidna zapreka, a to ovaj stvoreni svijet kojeg nas 
materija rastresuje. No ljubav je dosjetljiva te si 
uklanja zapreke i. to tim lakše ukoliko je taj stvo¬ 
reni svijet djelo božanskog Prijatelja i što je o Njemu 
ovisna svaka stvarnost bila ona u nama bila van 
nas. Svijet koji nas okružuje i njegova materijalnost, 
život i mnogostruke dužnosti, ne samo da ne svra¬ 
ćaju našu pažnju od Boga, već nas pače i vode 
k Njemu. Gdje bi nam na um palo da vidimo čisto 
sretni ili nesretni slučaj, brzo ćemo i tu otkriti za- 
štićujuću i ravnajuću ruku Providnosti. Kad morad- 


nemo biti oprezni poradi prijevara stvorenja, uvi- 
djećemo tome svrhu jednako kao i lijepu korist. 

Ovo poznanstvo s Bogom, koje je prvo ispoljenje 
sjedinjenja ljubavi, jest kao i ljubav djelo Duha Sve¬ 
toga. Njegovi Darovi, koji su u našoj duši to djelo¬ 
tvorniji koliko je ljubav življa, rasvjetljuju naš duh, 
jačaju svijetlo njezine plemenite radoznalosti, koja 
se trsi da sveđ bolje upozna neizrecivu ljupkost. Dar 
razuma dolazi da ojača stalnost naše vjere, da nam 
poda ispravni smisao njegova sadržaja, dar mudro¬ 
sti, da nam dade vidjeti u Bogu prvu Istinu po kojoj 
se tumače sve ostale, dar znanja koji nas uči kako 
da nađemo Boga preko svih stvorenih realnosti što 
su kadre da nas od Njega odaleče. 

To kontemplativno poznavanje Boga, prodahnuto 
ljubavlju, sjedinjuje naš razum s Njegovim, te koristi 
našoj ljubavi i čeliči je. Ona bespokojna pažnja, koja 
hoće da prijatelja shvati do dubina, smjera k tome 
da ljubav učini napetijom. Ovdje misao služi srcu, 
kontemplacija se brine za ljubav, i tako pridonosi 
čvrstoći i neprekidnom jačanju volje da se održi u 
suglasju s božanskom voljom; ovo pak suglasje stvara 
uzvišeno sjedinjenje ljubavi, kako ćemo sada vidjeti. 

Voljom se sjedinjujemo s Bogom. Sretna je kob, 
što se možemo svim žarom da zaljubimo u Boga 
u kojem vidimo svu ljupkost. Srcem smo Božji, a On 
naš; On je naš, a mi Njegovi, On pripada nama, a mi 
Njemu. 

On pripada nama, jer je naša ljubav sasma Njim 
zaokupljena, u Njemu koncentrirana, zabrinuta da ga 
nikada ne izgubi. 

Čitava dakle ljubav drži zarobljenim ljubljeni 
predmet i prisvaja si ga uživajući ga u ljubavi, bilo 

da je sretna što joj je blizu bilo da je veseli nada 
što će ga ponovno imati uza se. 

Ali stepen vesello<sti ovisi o stepenu ljubavi koja 
ga motivira. Sebična i interesna ljubav teži k nekom 
predmetu jedino da se njime okoristi, da ga upotrebi 
za svoju probitačnost i lagodnost. Nesebična pako 
ljubav, koja sama zaslužuje ime pravog prijateljstva, 
raduje se istom dobru ljubljenoga bića, veseli se 
svakoj koristi, interesu i dobiti koja mu je dužna. 
A ovoj se savršenoj sreći raduje iz čistog motiva, 
što je to lična i intimna prijateljeva sreća. 

Ljubljeni Bog biva, tako reći, i u prijateljstvu lju¬ 
bavi plijenom našeg srca, koje bi ga htjelo sasvim 
obuzeti. Doista, mi ne možemo na ovoj zemlji Boga 
pojmiti i već uživati Njegovu prisutnost, ali se ve¬ 
selimo neizmjernoj Božjoj sreći i svemu onome što 
mu pripada i što mu je vlastito. Kličemo Njegovoj 
blaženosti koja nas zanosi što je Njegova i za Njega. 
Jer kad je u prijateljstvu zanos, onda je po srijedi 
i zabrinutost da se ljubljena osoba vidi uistinu i du¬ 
boko sretna. 

Veseliti se zbog dobra naših prijatelja jest prvi 
izražaj naše ljubavi prema njima. Drugi izražaj jest 
htjeti i promicati dobro što je uzrok njihovoj sreći. 
Sebična ljubav ne želi dobro onome koga ljubi, doli 
da ga izrabi do skrajnjih granica i da bude od koristi 
njegovoj pohoti. Istinski prijatelj radi oko dobra lju¬ 
bljenog bića s jednakom zainteresovanosti i preda¬ 
nosti kao za svoje lično dobro. Ulazi u volju svojeg 
prijatelja, jednakog je htijenja kao i on, pak dosljedno 
želi da se ostvari svako dobro njegova prijatelja. Jer 
prijateljevo dobro jest baš ono što on hoće i želi. 
Biti samo jedno srce i jedna duša, to jest biti jedne 
te iste volje, zar to nije ideal koji začarava želje i 
sanje savršenog prijateljstva? 


Na taj se dakle način po ljubavi sjedinjuje, naša 
volja s voljom božanskoga Prijatelja, posvaja njegove 
želje i uz njih pristaje svim žarom, Tu volju Božju 
vrlo dobro poznajemo po Njegovom svetom zakonu i 
zapovijedima koje nam diktiraju što moramo djelo¬ 
vati i koja sredstva imamo primjenjivati da ostanemo 
poslušni i vjerni. Dosljedno, ako ljubimo Boga, bi- 
ćemo posve spremni da poslušamo taj Zakon i da 
dokažemo svoju vjernost. Ta usrdna volja koja se 
podudara s Božjom voljom, jest ista perspektiva mo¬ 
rala; otale on počinje, tu mu je impulzivni princip. 
Ta, kreposni život nije drugo nego opsluživanje u 
svim našim djelima Božjeg Zakona, koji je odraz 
Njegove ljubazne volje. 

K ovom iskrenom i ushitnom pristajanju uz prija¬ 
teljevu volju, pridolazi i zahtjev koji hoće da se 
isključi uvreda. Uvrijediti jest isto što i protusloviti 
prijateljevoj volji, protiviti se onome što on hoće, 
pa dosljedno ne htjeti njegovo dobro. Odlučno se 
upustiti u taj burni otpor, znači izdati ljubav. Grijeh 
je uvreda Božjoj dobroti, zabacivanje Njegove volje, 
preziranje njegovih dobara, izdaja koja znači prekid 
s prijateljem. Ako Boga ljubimo rad Njega samoga, 
ako izjavljujemo da ništa ne želimo što On neće, 
grijeh — a osobito smrtni — mora da za nas bude 
nesnosna besmislica, posvema zabranjena nepravda, 
pred kojom ćemo se mi zgražati. Kad nam, dakle, 
volja bude od toga zazirala, tada će nam svaka aske¬ 
za bivati lagodnijom, kako to već ljubav zahtijeva, 
pa ćemo rado mrtviti našu sklonost na grijeh i raz¬ 
vratne pohote što nam dolaze od istočnog gri¬ 
jeha, a i s vlastitih prekršaja. 

Konačno proizlazi da je ljubav, jer je ljubav, 
tako daleko uzvišena, da se ne može odreći opstoj¬ 
nosti, kad nam ona već produhovljuje duh svojim 

vedrim životom, ne može da pristane, da joj se naj- 
poslije zametne i trag. Ljubav će, kad bi se dogo¬ 
dila nesreća da se ogriješimo uvredom ili izdajom — 
a ova je nesreća moguća pri našoj krhkoj naravi — 
težiti da se digne iz smrti i iskrisi nad svojim ruše¬ 
vinama, Hoće da ostane besmrtna u svojoj prvoj i 
bitnoj želji; ne može pristati da ju se zatre. Poslije 
grijeha koji prekida jedinstvo, ljubav se opet vraća 
zbog sukoba s milošću; ona sjaji u pokajniku, dok se 
vraća i sama uvrijeđena ljubav, koja se nije mogla 
odlučiti da zauvijek otiđe, usprkos primirja što joj 
ga bijaše nametnula pravda. U ovoj dvostrukoj fazi, 
rastave i zbliženja, odigrava se tužna povijest naše 
slabosti i klanjanja vrijedno djelovanje Boga pomiri- 
telja i Spasitelja, 

* 

Ovo je ujedinjenje božanske ljubavi. Ona spaja 
naše misli s mislima Božjim, našu volju i naše srce 
s Njegovom voljom i s Njegovim srcem. U ovim pr¬ 
vim zahtjevima vidimo kako se ocrtava u vrlo svi¬ 
jetlim potezima plan (kontemplativnog, moralnog i 
asketskog života. Sada duhovni život ima svoj stal¬ 
ni okvir: on je razvitak ljubavi u stadij savršenosti, 
sjaj vrhunaravne ljubavi u stanju njezina žara. U 
našoj duši milost rasvjetljuje put kojim ljubav za¬ 
nosno hiti. Među nama i Bogom ostvariva ona neiz¬ 
recivo prijateljstvo. 

H. D. Noble 


Sveta Pričest 

I. Sveta pričest najdjelotvornije je sredstvo 
kršćanskog savršenstva 

1. »Želja je Isusa Krista i Crkve da 
vjernici primaju svaki dan Svetu 
Pričest. Sveti Triđemitinski Sabor imajući pred 
očima neizreciva bogatstva milosti, koje dolaze 
vjernicima iz svete pričesti, napisa: »Želja je 
sv. Sabora da se vjernici pri svakoj misi koju slu¬ 
šaju pričeste i to ne samo duhovno već i primanjem 
pravog euharistijskog Sakramenta. Ova je želja su¬ 
glasna sa željom Isusa Krista, koju je izrazio, kad je 
ustanovio ovaj božanski Sakramenat«, Ovako do¬ 
slovno dekret. Isus upoređuje anđeoski kruh sa ma¬ 
nom te kaže »kao što su se Židovi svaki dan hranili 
manom, tako svaki dan može duša jesti ovaj kruh, te 
dobiti okrepe i pomoći. Nadalje, htijući da u Očenašu 
isprosimo naš svagdašnji kruh, ovim, kako svi crkve¬ 
ni oci uče, mora se razumjeti ne samo tjelesna hrana, 
već euharistijska hrana, ikoja je dnevna hrana duše«. 

Ove su riječi dekreta jasne i ne trebaju komentara. 
Isus Krist i Crkva njegova žele da se često pričesti- 
mo, uvijek kad sv. misi prisustvujemo. Kao što svaki 
dan blagujemo materijalni kruh da se uzdržimo u 
tjelesnim životu, tako moramo svaki dan blago¬ 
vati i ovaj euharistijsiki kruh da se uzdržimo u svrhu¬ 
naravnom životu. 

2 . Prvi kršćani »bili su postojani 
u nauci apostola i u lomljenju hlje- 
b a«, (Djela apostola, 2, 42.) »Prvi kršćani — na¬ 
stavlja dekret — dobro shvaćaju ovu Božju 
volju, svakog dana dolažahu tom stolu života i ja¬ 
kosti, A to se događalo i u kasnijim vjekovima ne 
bez velike koristi za savršenstvo i svetost. Tek kad 

se je pobožnost počela gasiti poradi otrova janse- 
nizima onda ®e je počelo raspravljati i o nužnim dis¬ 
pozicijama za čestu i dnevnu sv. pričest, te se je 
doišlo do uvjerenja ida su rijetke osobe bile dostojne 
često se pričešćivati, a ostalim se dozvoljavalo ili 
jednom na godinu, ili jednom na mjesec, ili najviše 
jednom na sedmicu; dok su čak nekoje osobe (udate, 
trgovci) bile isključene iz pohađanja te nebeske 
trpeze. Takav običaj nije Crkva nikada odobrila, Ali 
uza sve to, uslijed jansenističke zaraze, postavljale 
su se i sa strane boljih učitelja teški uvjeti za pri¬ 
manje svete pričesti, premda su to primanje drugi 
učenici i pobožni ljudi olakšali, te ne bi tražili većih 
dispozicija nego li se traži od onih, koji se svake 
sedmice ili svakog mjeseca pričešćuju. Što se pak 
tiče plodova ti su obilniji kod dnevne nego li kod 
sedmične ili mjesečne svete pričesti«. Jasno je iz 
ovih riječi dekreta, da je tek onda popustila revnost 
u čestom primanju sv. pričesti kad je počela ohlad- 
njivati ljubav Božja u srcima vjernika. Sveti Ambro¬ 
zije piše: »Primaj svaki dan što ti svaki dan koristi. 
Ko nije dostojan svaki dan primiti, taj nije ni poslije 
jedne godine. Talko živi, da budeš dostojan svaki dan 
primati«. »Mi svaki dan«, kaže sv. Ciprijan, »prosimo 
da nam se dade ovaj kruh, eda se mi, koji živimo u 
Kristu i koji svaki dan primamo Euharistiju, kako 
hranu spasa, ne odijelimo smrtnim grijehom od tijela 
Kristova«. I sv. Jeronim spominje da su se vjernici 
u Rimu svakoga dana prićešćivali: Scio Romae 
hane esse consuetudinem, ut fidele® 
semper C h r i s t i corpus accipiant. 

3. Svrha dnevne svete Pričesti je 
jakost protiv strasti i lijek protiv 
grijeha. »Da vjernici pristupaju svaki dan bo¬ 
žanskoj gozbi, žele Isus Krist i Crkva osobito 


radi toga, eda vjernici, združeni s Bogom u 
sakramentu, crpe odatle snage, da ukrote strasti i 
da se pročiste od malih grijeha, u koje mogu svaki 
dan upasti i da se čuvaju .smrtnih grijeha, kojima je 
izložena ljudska islaboća«. 

a) Dakle prvi je učinak sv. pričesti život duše, 
život milosti. Već je sv. Bernard jasno rekao, 
da Oltarski Sakramenat u nama otklanja privolu 
smrtnomu grijehu i umanjuje sklonost lakome grije¬ 
hu. Sveta pričest postojano zatvara na latici naše 
duše luknjice (mali grijesi) s kojih bi ona mogla po¬ 
tonuti, a istodobno daje nam silu i vještinu da ladi¬ 
com upravljamo tako, da umaknemo vihorima strasti 
i konačnom brodolomu. 

b) Ali ne samo da isv. pričest čuva dušu od du¬ 
ševne smrti, već i u istoj duši razvija ž i v o t m i- 
1 o s t i. Na isti način kao što kruh uzdržava, krijepi 
i razvija život tijela, tako i kruh euharistijski razvija 
život duše. Teško duši bez ove hrane, teško bez mi¬ 
losti Božje, Kršćanin koji u sebi nema Krista, on se 
tek vuče pod bremenom života, bez svijesnog uvje¬ 
renja o nuždi pokore i mrtvenja, o potrebi kreposti 
i Božje ljubavi. Takav ne može uopće provoditi krš¬ 
ćanski život. On tumara u tami, bez vedrine duha, 
bez veselja srca, bez snage i odvažnosti volje; on ne 
može nego provoditi čisto zemaljski život, život pu¬ 
tenosti. Naprotiv, duša sjedinjena s Bogom po milo¬ 
sti, koja se u njoj po sv. pričesti neprestano umnaža, 
postaje sve snažnija, sve odvažnija; njezina je kre¬ 
post sve veća i ljubav sve žarča. 

4, Dispozicije za čestu i dnevnu 
svetu pričest jesu dvije: otsutnost 
s m r t n og a grijeha i dobra nakana. Evo 
auktoritativne riječi dekreta: 

1. »Česta i dnevna sv. pričest, koju toliko želi 

Isus Krist i katolička Crkva nek je dozvoljena svira 
vjernicima, kojemu drago razredu ili staležu oni pri¬ 
padali; tatko da ni jednomu, koji se nalazi u stanju 
milosti te imade pravu nakanu ne smije se ona za¬ 
nijekati«, 

2. »Dobra nalkana za svetu pričest sastoji se u 
tomu da ne pristupamo svetom stolu iz običaja, ili 
taštine, ili obzira; već da ugodimo Bogu, da se što 
tjesnije s Njime združimo u ljubavi i da se poslu¬ 
žimo ovim božanskim lijekom protiv svojih pogre¬ 
šaka i protiv slaiboća«. 

Riječi dekreta su jasne. Sva do onda ventilirana 
pitanja o nužnim dispozicijama za sv, pričest, defi¬ 
nitivno su ovime riješena. Da sv. pričest postigne 
svoje općenite učinke, za koje je od Krista ustanov¬ 
ljena, da naime dušu brani i jača, dosta je da čovjek 
kršćanin bude bez smrtnoga grijeha, sa tvrdom od¬ 
lukom da ga već neće počiniti. Ovo je dovoljno; jer 
uz tu tvrdu odluku sve će ostalo već nadoći. 

Ko se dakle pričešćuje ne iz običaja ili taštine, 
ili iz drugih čisto ljudskih motiva, već iz želje da se 
pročisti od svojih grijeha, da umrtvi požudu, da se 
u krepostima vježba i da se s Bogom što tjesnije sje¬ 
dini po ljubavi — a to mora nastojati svaki kršćanin 
— taj se može dnevno pričešćivati. Ljudima dobre 
volje, i željnima svojeg duhovnog napretka time je 
kazano sve. 

No, pošto se radi o stvari toli važnoj, gdje još ni- 
jesu uklonjene sve predrasude, da vjernike potakne¬ 
mo ne čestu sv. pričest, još ćemo navesti nekoje raz¬ 
loge za dnevnu svetu pričest. 

II. Još drugi razlozi za dnevnu svetu pričest 

1. Sveta je pričest najbogatiji iz¬ 
vor milosti, jer se u njoj našom dušom sje¬ 


dinjuje sama početna milost, Isus Krist, i to ine 
istrumenitalno kao kod drugih sakramenata, već 
personalno i fizično »te mi postajemo ne samo 
taJbemakul, već sami ciborium, a u nama boravi 
i živi sam Isus, te Anđeli dolaze da mu se 
s nama poklone. (Tang, 191). — Duša Kristova, 
snabdjevena milošću otkupljenja, spaja se s dušom 
pričesnika i obnavlja u njoj, svaki put kad se dobro 
pričesti, plodove žrtve i smrti, prinesene na Kalva¬ 
riju. Ta je milost u isti čas obratila raspetoga lupeža 
i mnoge druge, Ikoji su ispod križa bili i otkupila 
cijeli svijet. Božanstvo se Isusovo nekako spaja s 
dušom čovječjom, te ovu pobožanstvenjuje: napunja 
je svojim darovima te ona postane Bogonošcem. I 
ne može da bude drugčije kad je sveta pričest ne¬ 
presušni izvor milosti. 

Između Isusa i duše nastane, za vrijeme sv, pri¬ 
česti, najtjesnije jedinstvo: jedno srce, jedna duša, 
cor unum et anima u na, Isus posvećuje našu 
pamet, te se ona rado sjeća Božjih dobročinstva 
pa mu se zato i zahvaljuje; posvećuje razum svi¬ 
jetlom vjere, jer je Isus »svijetlo, koje prosvjetljuje 
svakoga čovjeka, koji dolazi na ovaj svijet« (Iv., I), 
a to prosvjetljenje biva ne samo preko njegove nau¬ 
ke, nego i preko sv. pričesti, u kojoj se duh Isusa 
Krista spaja s dušom pričesnika, te mu podjeljuje 
svijetlo, koje tjera svaku opsjenu, raspršava svako 
neznanje, odstranjuje sve zablude i predsude. U sv. 
pričesti se nekako prstom dotičemo ispraznosti tje¬ 
lesnih dobara, te ludosti i taštine ovoga svijeta; i 
tada razumijemo kako je »mudrost ovoga svijeta pri 
Bogu ludost« (I. Kor. 3, 19). U sv, pričesti se nekako 
proćućuje sam život Isusov; upijaju se njegove nau¬ 
ke i njegove namjere. Takve duše postaju vjesnice 
Božje moći i Božje ljubavi. Takva nauka, takav život 

ne čupi se iz knjiga, već se ona usisava iz božanskog 
i nepresušnog vrela euharistijskog Isusovog Srca. 
Haurietis a c q u a s de fontibus Salva- 
t or i s. 

2, U svetoj se pričesti »duša na¬ 
re is u j e najobilnijim krepostima« (de¬ 
kret). »Dvije vrsti ljudi moraju se često pričeš- 
ćivati, savršeni, da se približe prauzoru; jaki, 
da ne zaispu; slabi, da ojače; bolesni, da ozdra¬ 
ve; zdravi, da ne obole« (Sales). Bogoslovne i ću¬ 
doredne su kreposti, koje svrhunaravnim načinom 
usavršavaju naš razum, našu volju, naše srce, za 
našu po istočnom grijehu uvijek na zlo sklonu narav, 
uopće teška stvar. Treba da se toj naravi ucijepi 
neka viša božanska sila, koja će činiti da čovjek ne 
živi više svojim već Božjim životom, da nekako za¬ 
boravi na seibe a traži samo Božje stvari. To ucijep- 
ljenje više sile na divljaku naše naravi biva uopće 
preko Božje milosti, a napose preko sv, pričesti, 
koja nam daje samoga početnika milosti, Isusa Kri¬ 
sta. Sveta pričest u nama povećava posvećujuću mi¬ 
lost, i ta milost tjera dušu: charitas Christi 
urget nos (II. Kor., 5, 14), da radi u pravcu na¬ 
mjera Isusovih; koji želi da duša postane njemu sve 
sličnija u poniznosti, u podložnosti, u ustrpljivosti, u 
krotkosti, a nadasve u kraljici kreposti, u Božjoj lju¬ 
bavi. Povećavanje milosti posvećujuće to je poveća¬ 
vanje ljubavi spram Isusa; a to povećavanje ljubavi 
i nije drugo nego sve to veće podvrgavanje čovječje 
volje volji Božjoj, i to sve do potpunog suglasja iz¬ 
među jedne i druge volje, a to je baš vršak kršćanske 
kreposti, savršena ljubav. 

Nema dakle dvojbe da česta sv, pričest u dušama 
podržava i jača sve to oduševljenje za kršćansku 
krepost, napose pak svetu čistoću. 


3, S v e t a p r i č e is t j e »v i n o ik o j e r a đ a d je- 
v i c e«, (vinium germinans viagines), kako ise duhovito, 
ali istinito izražava neki sveti otac. Sveta pričest 
gasi u nama žar požude strasti, jer ona sve više ras¬ 
paljuje u nama žar Božje ljubavi. Dok sveta pričest 
tako posvećuje duh, na neki način ona posvećuje i 
tijelo, te ono lakše podnaša i svladava putene na¬ 
slade, Tijelo Isusovo, sama nevinost, kad se združi 
sa čovječjim tijelom, daje mu od svoje čistoće, od 
svoje nevinosti; posvećuje tijelo podvrgavajući ga 
duhu i Bogu. Sveta pričest sprečava naravnu sklo¬ 
nost sjetilnim užicima, a ulijeva ljubav trapnji i po¬ 
kori, koje kreposti tijelo čuvaju od truleža i od gri¬ 
jeha. Zato ako imade na tom svijetu čistih duša, to 
su osobe, koje se često pričešćuju. Sam ih božanski 
Jaganjac miluje, kako je milovao sv, Ivana, kojemu 
je i dopustio da leži na njegovim prsima; milovao 
je i druge svete djevice s kojim je općio u najsvetijim 
odnosima najčišće ljubavi. 

Zato »ako te muče napasti protiv svete čistoće, 
i nijedna te od tvojih vježbi ne može od toga oslobo¬ 
diti, idi k Isusu Kristu, dotakni se vjerom i pouzda¬ 
njem ruba njegova odijela, primi svetu hostiju nje¬ 
govo sveto tijelo i njegovu božansku krv, pak ćeš 
naći jakost i oslobodjenje«. (Gerson). 

Neki se pobožni mladić potužio svećeniku Družbe 
Isusove, da se srami toli često pričešćivati, kad po¬ 
misli na svetoga Alojzija, koji se jednom u tjednu 
pričešćivao. »Gle, gle«, odgovori mu otac, »samo 
idite posve mirno na svetu pričest; jer je vama ona 
potrebitija nego svetomu Alojziju«, (Kod Lehena 
102 ). 

I tako doista i jest. Čim veća borba, čim veće 
napasti i poteškoće, tim više moramo da se hranimo 
kruhom jakih, ako želimo pobijediti. Kako je ovo 


aktuelno, napose za uzgoj mladića, koji se želi po¬ 
svetiti svećeničkom staležu, jasno je iz preporuke, 
koju je u tom pogledu daje isti dekret: »Nek se če¬ 
sta i svagdanja sv. pričest na najosobitiji način pro¬ 
miče u sjemeništima klerika upućenim službi oltara; 
kao i u svim drugim kršćanskim zavodima«. 

»Oh, kako je lijep čist naraštaj sa sjajem« (Mudr., 
4, I), Približimo se Bogu, da budemo čisti i lijepi. 
Sjaj čistoće dat će nam Bog u svetoj pričesti; i baš 
zato molimo, osobito iza sv. pričesti: »Srce čisto 
stvori u meni Bože« (Ps., 50, 12). 

Fra Ignacije Radić 

Poziv dominikanskog Reda 

Život se i snaga crkve Kristove očituje u redo¬ 
vima. Obično redovi nastaju u vremenima velikih 
potreba. Silom prilika, u kojima nastaju, dobiju oni 
i svoje posebno obilježje i misiju. Jedan od prvih 
redova, benediktinska opatija, nastavši u doba so¬ 
cijalnih preokreta i raspada rimskoga društva, po¬ 
staje stanica kršćanskoga novoga društva i prvi 
princip kršćanske civilizacije. Zato svaka opatija 
sv. Benedikta pretstavlja socijalnu snagu kršćanstva 
koje hoće da obnovi ljudsko propalo društvo i da ga 
postavi na nove temelje Kristove nauke. Zato će 
opatija imati u sebi sve elemente male države: ona 
ima neku vrst autonomije, (kojom upravlja opat, a u 
kojoj različni elementi skladno doprinose za izradnju 
jedne socijalne ustanove, kao malene države. 

U XVI. vijeku, kada crkva počinje da gubi utje¬ 
caj na civilizaciju čovječanstva, kada se društvo 
odvaja od crkve, kojoj je u srednjem vijeku bilo tako 
tijesno priljubljeno, pa ustaje protiv crkvenih prava 
kušajući da uzurpira i sama Kristova prava, crkva 


je trebala jaku silu, veliku energiju koja će braniti 
njezine interese. Sinovi sv. Ignacija su vojnici Crk¬ 
vene države koji nastoje da ova božanska institucija 
sačuva svoje pozicije na polju civilizacije. Oni će 
dobiti neki izvanredni osjećaj Božjih prava i bit će 
uvijek spremni, a za to će se i zavjetom obvezati, 
da brane ta prava s nekom otpornošću i emulacijom 
sebi vlastitom. 

Prilike u kojima je živio sv, Dominik bile su 
sasma drukčije. Malo pomalo je zaručnici Kristovoj 
uspjevalo da sagradi »Grad Božji« u krilu čovječan¬ 
stva, u kojem će se odraživati onaj sklad i harmonija 
vrednota koja nažalost fali današnjem društvu. Crk¬ 
vi kao najvećoj ustanovi u tom gradu sve je podre¬ 
đeno, a ona cijeli mehanizam ustanova vodi višim 
ciljevima, koji se nalaze u Bogu, Dobivši svu duhov¬ 
nu vlast u svoje ruke, imala je u svojim rukama i 
neke svjetovne privilegije, pa je pokazivala i neko 
pravo na svjetovne sile (križarske vojne, viteški re¬ 
dovi, intervencija svjetovne ruke i t. d.). Tako je 
imala snage da ljudskom društvu dade ono božansko 
obilježje i da stvori divnu kulturu srednjega vijeka 
koja na sebi nosi biljeg Boga, 

Nego, napori velikih papa Grgura VII. kao i Ino- 
cenoija III. tnijesu bili dovoljni i sredovječno društvo 
je trebalo nutarnje snage i sređenosti, A kao što 
svako društvo tako i crkva počiva na dvjema du¬ 
hovnim temeljima, na Ljubavi i Istini (Pravdi). I 
zbilja, srednji vijek dade Crkvi dva muža, koja će 
ispuniti tu misiju, Franju i Dominika. Prvi će na¬ 
glasiti u katoličkim redovima onu božansku ljubav 
koja će povezati i međusobno uskladiti sve dijelove 
ljudskoga društva, da ih zajedno sve poveže u Bogu, 
dok će se misija drugoga očitovati u isticanju istine, 
koja će biti svijetlo djelovanja. 

Koliko je Dominik bio dalekovidan u svojoj na¬ 
kani i koliko je njegova misija bila važna, jasno nam 
pokazuju tadanje prilike, koje, uza sve zlatno doba 
srednjega vijeka, nijesu u svemu bile ružičaste. Crk¬ 
va je, doduše, imala i pokazivala veliku snagu, a 
nema dvojbe, da je i imala velikog utjecaja u obnovi 
društva. Ali je bilo žalosno da je moć klera i hierar- 
hije imala loših učinaka. Crkveni dostojanstvenici, 
plivajući u bajoslovnom bogatstvu, pokazivali su više 
interesa za ono što je svjetsko nego za nebesko, pa 
su malo brige ulagali u odgoj svoga klera i u mo¬ 
ralni napredak povjerenog im stada. Sami svećenici, 
podignuti u velikom broju do svog uzvišenog dosto¬ 
janstva simonijom i nepotizmom, nijesu imali ponosa 
za stalež za koji nijesu imali niti zvanja. Falilo je, 
dakle, ono što se oduvijek smatralo kao so zemlje: 
dobrih i učenih apostola. 

A upravo tada kao nikada je trebalo vrijednih 
apostola, koji će i dobrotom i znanjem uspjeti da 
suzbiju pogibeljno djelovanje heretika. Baš u to vri¬ 
jeme se pojavila hereza Valdeza koja je svojom 
naukom o crkvi pokušala da uništi tu najveću insti¬ 
tuciju, Valdes, kao uostalom i svaki krivi prorok, 
je mislio da je čovječanstvo bilo za toliko vjekova 
u tami, da se je crkva izrodila od vremena Konstan- 
tina i da je njemu, Petru Valdesu, dodijeljena misija, 
da obnovi davno propalu Kristovu Crkvu, koja, me¬ 
đutim, ne će propasti nikada. Druga pogibao je do¬ 
lazila od Istoka, a vukla je lozu od starih heretika 
koji nijesu nikada mogli shvatiti kako bi moglo i 
zlo postojati. Kao neka čudna smjesa perzijske 
nauke i kršćanstva, albigeška je nauka spajala u sebi 
elemente kontradiktorne, koje mogu samo malene 
glave dovesti u jedinstvo. Ali je zato njihova nauka 
bila to pogibeljnija. Kad pak pomislimo, da je ta 


hereza bila raširena po svim krajevima Evrope, onda 
će nam biti jasno, kolika je pogibao za čovječanstvo 
prijetila, a bit će nam jasno i to, koliko je zasluga 
stekao za čovječanstvo sv. Dominik koji je uspio da 
potpuno suzbije tu kao i prije spomenutu herezu. 

Dominik je odmah uvidio, da crkva treba vrijed¬ 
nih i sposobnih apostola, koji će braniti njezinu 
istinu. Prije svega ti apostoli moraju biti na visini 
obrazovanja, Apostolat, koji je Isus ustanovio poslije 
svoga Uzašašća kad je apostolima i svim njihovim 
sljedbenicima zapovjedio da pođu po čitavom svi¬ 
jetu i da naučavaju sve vjernike, jest u prvom redu 
apostolat istine. Apostoli moraju nastaviti djelo sa¬ 
moga Krista. A znamo da je Krist, Riječ Očeva, sam 
o sebi kazao: zato sam došao na svijet da svjedočim 
o istini. Čim je presveto Trojstvo odredilo drugu 
Osobu time je označilo da je ta misija imala biti 
misija istine. U prvom redu je izabrani Mesija imao 
da nam otkrije istinu koja je bila sakrivena a za 
koju mnogi drugi nijesu znali, kako govori sv. Pavao, 
a koja je nama u ovim zadnjim danima objavljena. 

Sv, Dominik je svijestan te božanske misije Spa¬ 
sitelja pa drži najpotrebnijim da pođe stopama svoga 
uzora, tim više što vidi da u njegovo vrijeme ne¬ 
staje pravih apostola koji bi dovoljno propovijedali 
njegovu riječ. Neznanje klera u ono doba svakome 
je poznato. Doduše, u XII. vijeku nije to neznanje 
bilo tako nisko kao nekoliko decenija prije kad je 
neki sabor morao dati naredbu da se nitko ne smije 
rediti za svećenika, ako ne zna bar čitati i pisati, ali 
svećenici toga vremena nijesu ipak bili proviđeni 
tolikim znanjem koliko je bilo potrebno za ono vri¬ 
jeme. 

Bilo je tada i slavnih universa, na kojima se je 
isticala snaga crkve na polju nauke. Ali je bila ne- 

volja što je u tim universama bio zavladao duh koji 
se nije mogao lako spojiti sa načelima objavljene 
nauke. To je bilo doba istraživanja grčke nauke i 
filozofije. Učenjaci su imali neku prirođenu pasiju 
za nauku koju su crpili u knjigama velikih grčkih 
mislilaca, naročito Aristotela, Ovaj 2 adnji je dolazio 
na Zapad preko arapskih filozofa koji su ga namet¬ 
nuli i samim kršćanskim školama. Shvatljivo je da 
su ti muslimanski filozofi zaodjenuli grčkoga mi¬ 
slioca u svoje ruho i prisili mu nauku na koju Ari¬ 
stotel nije nikada niti mislio. Tako je osvanuo veliki 
grčki mislilac u ruhu koje se je protivilo kršćanstvu. 
Zlo je ibilo što je tom strujom pošao i veliki broj 
katolika, pa je prijetila pogibelj da sve kršćanske 
škole budu okužene tom zabludom. Zato i vidimo u 
XIII, vijeku toliko hereza koje su nastale baš pod 
utjecajem ovoga arapskoga aristotelizma. Kršćanska 
je nauka bila ozbiljno ugrožena. 

Jednoga dana, kad je Dominik boravio na svom 
apostolmkom putu u južnoj Francuskoj i kad je vidio, 
kako pobožni narod gladuje za istinom, a nema 
nikoga ko bi mu lomio kruha, pa nastaje sve veća 
pogibao, da duše ne pođu krivim stazama lažnih 
proroka, kojih je tada bilo mnogo, zamisli u svojoj 
velikoj duši, da providi narodu dobrih apostola. Pro¬ 
misli u taj čas na misiju Spasitelja koji nas je došao, 
da izvadi iz tmine i da nas privede k svjetlosti bla¬ 
ženstva, bolno ga se dojmi uzdah Spasitelja, da uz 
preveliku žetvu, ipak nema žeteoca, pa kao da čuje 
upravljene riječi Kristove: idite, naučavajte sve 
narode, odluči da stvori kader dobrih apostola. Od¬ 
luči da stvori red, kojemu će biti glavna misija da 
propovijeda istinu. Do njegova su se doba redovnici 
bavili redovito samo svojim vlastitim spasenjem, a 
nijesu imali misije da drugome propovijedaju. Ali 


Dominik promisli, da bi se mogao taj kontempativni 
život spojiti s aktivnim. U tom slučaju bi kontem¬ 
placija bila kao neka priprava za aktivno sudjelo¬ 
vanje u vinogradu gospodnjem. Redovnik bi se mo¬ 
rao prije svega dobro pripraviti za svoj apostolat. 
Toj pripravi bi pridonijela najviše samostanska dis¬ 
ciplina koja bi redovnika učinila požrtvovnim Kri¬ 
stovim vojnikom ikoji je kadar da se bori za njegovu 
istinu. Ustrajnom naukom će se disciplinirati i uspo- 
sobiti da dovoljno parira pogubno djelovanje here¬ 
tika kojih je tada bilo mnogo. 

Zamisao je bila svakako originalna. Do vremena 
sv, Dominika dužnost i pravo propovijedanja bila je 
reservirana samo biskupima. Ostali svećenici su 
mogli propovijedati kao delegati i to u pojedinim 
slučajevima i posebnim zemljama. Prvi se je Do¬ 
minik usudio da taj uzvišeni apostolat povjeri jed¬ 
nostavnim svećenicima. Razumije se, da je on u toj 
zamisli naišao na poteškoće svih onih duhova, koji 
su mislili, da nije moguće udaljiti se od stare prakse. 

Ali sv, Dominik nije mogao biti zadovoljan s na¬ 
činom apostolata svojih suvremenika. Niti znanje 
niti svetost života nije resila mnoge od apostola 
njegova vremena. A upravo to su dva svojstva koja 
su nužno potrebna za kršćanski apostolat. Prije 
svega znanje. 

Apostol mora biti so zemlje i svijetlo svijeta. 
On je vođ kojemu je povjereno da predvodi stado 
u Kristov ovčinjak, koji je prva istina. Zato će sv. 
Dominik naročito nastojati da njegovi redovnici budu 
na visini znanja. 

Taj se je duh odmah na početku novoga reda 
osjetio. Prva direktiva, koju je Dominik dao svome 
redu, imala je naročito znanstveno obilježje. Svaki 
samostan morao je biti .neki rasadnik znanja. Uopće, 

nije bilo moguće osnivati nove samostane, ako u 
njima nije bio bar jedan doktor, koji će se baviti 
znanstvenim radom. Sama pravila već u početku 
propisuju svojim članovima strogu naučnu disciplinu. 
Prije samoga apostolata redovnik mora mnogo go¬ 
dina provesti u Školi, koju nastoji obaviti po velikim 
tadanjim sveučilištima. Kad je svršio svoje nauke, 
to ne znači, da je svršio vrijeme studija, jer ono mora 
potrajati do kraja života. Svaki član reda mora i 
danju i noću da nešto studira, kako se izrazuju do¬ 
minikanska pravila. Dominikanac, koji ne uči dnevno 
bar po četiri sata, griješi smrtno, govorio je slavni 
kardinal Kajetan. 

Zato stoji i na prvim stranicama pravila napisa¬ 
no: Contemplata aliis tradere. To je geslo domini¬ 
kanaca. Redovnik mora sam prije svega da studira, 
da neprestano razmišlja kako bi mogao kasnije, kad 
stupi u život, da dade i drugima od svoje kontem¬ 
placije, Ali prije nego stupi u život, prije nego se 
dade na rad oko prosvjete drugoga, on sam mora 
da se dobro oboruža sa znanjem. Istina mu mora 
postati familijama. On se mora, rekao bi, poistovje¬ 
titi s istinom, U neprestanom odnosu s njom on će 
malo pomalo dobiti od njezina duha, usvojit će je, 
i konačno će se i pristovjetiti s njom. A tek tada., 
kad ona postane njegova svojina, kad ona potpuno 
obuzme njegov um, on će moći i druge naučavati. 
To će učiniti time što će i na druge prelijeti od svoje 
punine. 

Plenum veritatis! O Kristu je kazano, da je pu¬ 
nina istine, A sv. Katarina sijenka u jednoj viziji 
upoređuje misiju sv, Dominika sa misijom Krista. 
Dok je sv. Franjo uzeo za geslo svoga reda siro¬ 
maštvo, sv. Dominik se zaručio sa znanjem, pa je 
htio da njegovi sinovi rade na spas duša sa svjet¬ 


lošću nauke. Time je uzeo ono što je najhitnije od 
misije u Kristu, koji je došao na svijet da svjedoči 
o istini. Uostalom, Krist je sama Riječ Boga. On je 
Mudrost presvetoga Trojstva. Kao takva ona nam 
se je objavila u tjelesnoj pojavi, naučavala dok je 
prolazila ulicama Jeruzalema i svojom riječi obra¬ 
ćala grešnike. 

Dominik je uvidio, da je taj apostolat istine naj- 
glavnija misija Vječne Riječi, pa je odredio da nje¬ 
govi sinovi slijede Učitelja u njegovoj najhitnijoj tač- 
ci. To će učiniti ako se budu potpuno posvetili istini 
i izabrali za svoje geslo naučavanje istine. 

To su oni uistinu učinili. Poglavari već u početku 
šalju svoju braću na najviše universe gdje će se obra¬ 
zovati za dugog trajanja svojih studija. Da im to 
bude lakše grade svoje samostane tik uz koje sve¬ 
učilište s kojim su u neprestanom kontaktu i na 
kojem za kratko vrijeme dobivaju za sebe katedre. 
Usto organiziraju svoja »Studia Generalia«, pravi 
tip sredovjekovne universe koje postaju rasadnici 
istine i znanja. Osjeća se u cijelom mladom redu 
neki mladenački zanos za studijem i za kulturnim 
napretkom. Jordan, mladenačkim zanosom, oprem¬ 
ljen velikim znanjem prirodnih znanosti, naročito 
matematike, tako da se drži najvećim matematiča¬ 
rom svoga vremena, polazi od universe do universe 
i zagrijava mladost za svete ideale, Rajmund iz Pe- 
njaforta osniva neku vrst kolegija za proučavanje 
istočnih pitanja u kojima se studiraju problemi koji 
se odnose na obrajenje Arapa i Židova. Dok drugi 
pišu enciklopedije kojima pokazuju svestrano zna¬ 
nje svoga vremena. Plod toga vrijenja i bujanja 
urodio je divnim cvijetom katoličke nauke, sintezom 
koju je dao sv. Toma Akvinski. Samo nekoliko de¬ 
cenija iza ustanovljenja reda, šalje Bog sv. Dominiku 

muža koji je imao postati službenim naučiteljem 
crkve. Toma Akvinski bit će poslan od svoje majke 
u benediktinski samostan i bit će mu određeno da 
postane opatom. Ali mladi Toma kao da predviđa 
svoju misiju, ostavlja benediktinsku opatiju, i zakla¬ 
nja se u samostan gdje je istina bila na prvom redu 
i gdje je studij bio jedan od važnijih posala svakoga 
redovnika. Ovi odgajaju mladića po svom duhu i 
naravnim slijedom Toma postaje najveći vođa svih 
onih koji teže za istinom, pokroviteljem škola i 
službenim, zajedničkim Doktorom crkve. Njegova 
nauka će se izjednačiti, na neki način, s naukom 
crkve, jer će ova njegove teze uzeti za svoju nauku. 
Dominikanci će se s pravom ponositi svojim dokto¬ 
rom. Ali i njihova će ambicija biti da neprestano 
kroz vjekove čuvaju svoga naučitelja i to zato, sto je 
to službeni Naučitelj crkve, koja je čak u Kodeksu 
sankcionirala njegovu nauku. 

Svakako, nije bez naročite Božje promisli, da je 
baš dominikanski red dao najvećega Naučitelja. On 
je bio već u početku red istine i trebalo je da on 
tu misiju izvede do kraja. Nosioci istine morali su 
dati crkvi ono zašto su bili određeni. Zato će kroz 
vjekove njihova misija biti usko vezana uz sv. To¬ 
mu. Slavne stranice dominikanskoga Reda su triumfi 
tomizma. Tako promatran dominikanski Red u svo¬ 
joj povijesti čini se da se kreće oko jedne jedine 
tačke: oko nauke Tome Akvinskoga. Mala epoha 
prije njega jest vrijeme priprave u kojem se čine na¬ 
pori da se odgoji crkvi njezinog Naučitelja. Vrijeme 
poslije njega jest epoha u kojoj će dominikanci ču¬ 
vati tomizam kao najveći povjereni im amanet, 

Ali znanje nije dovoljno, ako nije spojeno sa sve¬ 
tim životom. Istinu koju su morali propovijedati jest 
sama objavljena Božja istina koju nam je donio Krist 

na zemlju. Oni su imali da postanu apostoli Krista i 
da njegovu misiju nastave kroz vjekove. A vjesnici 
Kristovi morali su biti u svemu njemu slični inače 
ne bi navještali svojim životom onoga koji je i Lju¬ 
bav i Istina. 

Kazali smo, da se apostol mora poistovjetiti s 
istinom ako hoće da je drugima propovijeda. Ali 
ovdje je govor o onoj istini, koja ne ostavlja čovjeka 
hladnim. Božja istina koju je Krist donio na svijet 
jest vatra, kojom se ugrijavaju srca vjernika. Ta 
istina ne može da nas ostavi hladnima, već u našim 
srcima pobuđuje oganj ljubavi. Uostalom, istina se 
od ljubavi ne može razdijeliti. Tko poznaje, taj i 
ljubi. Naravno, to vrijedi ako je govor o pravoj 
spoznaji po uvjerenju i nutarnjem osvjedočenju, koje 
je kadro da nas potpuno obuzme. Takva spoznaja 
užiže u našim dušama Ijulbav prama predmetu ko¬ 
jega spoznajemo. To biva tada, kada smo se na neki 
način poistovjetili sa istinom, sa spoznajom. Ona 
nam postaje simpatična, a to znači da osjećamo nje¬ 
zinu privlačivost i njezinu srodnost is nama. A ono 
što nam je srodno to i ljubimo. Kad je dakle govor 
o znanju koje mora da postigne dominikanac, tada 
se razumijeva ono znanje koje pobuđuje na ljubav, 
a zove se mudrost života. To je znanje koje nas pot- , 
puno predaje istini i koje nas potpuno izjednačuje 
s ljubavlju. Ljubimo jer vidimo, a vidimo jer ljubimo. 

To je ono što mistici nazivlju eksperimentalnim 
znanjem, u kojem kao da iskušavamo ono što spo¬ 
znajemo; tako nam je blizu i tako smo se izjednačili 
s njim. 

Ali to eksperimentalno znanje ne možemo postići 
bez velikih žrtava i samozataja. Da čovjek dođe do 
Boga, mora se odreći sebe. Ako hoće da shvati vi¬ 
soke duhovne stvari, mora da se odrekne zemaljskih. 

Oko mora biti bistro, ako hoćemo da se u njemu od¬ 
razi ljepota svijeta. Duh mora biti čist, ako će Boga 
shvatiti. 

To je razlog zašto je Dominik postavio svoj red 
na bazu stroge discipline. On je u tom pogledu usvo¬ 
jio sve ono što su do njegova doba održavali redov¬ 
nici. Prema tome jedna od bitnih obilježja njegova 
reda jest svakako i odsluživanje monaških pravila 
koje redovnika pripravljaju, da se što savršenije sje¬ 
dini s Bogom, prvom istinom i prvom dobrotom, 

U jednu riječ, dominikanac je sljedbenik Krista 
i vjesnik njegove nauke. A Krist je nesamo pun 
mudrosti i znanja, već je odraz vječne ljubavi i do¬ 
brote. Krist je doduše Riječ Očeva koja se razlikuje 
od Duha Svetoga, treće Božanske Osobe koja je 
ljubav, ali u naravi samo je jedan Bog koji je i Lju¬ 
bav i Istina, 

Hijacint Bošković 

Liturgijski život 

Jesen u liturgiji 

U vrijeme, kada u prirodi lišće počne da žuti i 
opada, kada večeri bivaju sve dulje, a vrijeme sve 
hladnije i kada se jesenske magle spuštaju na pri¬ 
rodu, u to vrijeme i Crkva slavi jesen u crkvenoj 
godini. Zadnje su to nedjelje crkvene godine, koje 
imaju izrazito zaokruženi izražaj. Brižno je izražena 
posebna mistika i simbolika. Ovo vrijeme ima da 
nas pripravi na svršetak ili, prema shvaćanju stare 
crkve, na drugi dolazak Kristov, Odmah da se napo¬ 
mene: u staroj liturgiji nije toliko izražen sudnji dan 
sa svojim strahotama, koliko ponovni dolazak Krista 
u svojoj slavi, koji će nam donijeti potpuno spasenje. 


Crkva hoće radije da probudi u nama pozitivni osje¬ 
ćaj i razloge radi kojih mi tuđinci na ovoj zemlji 
očekujemo Kristov dolazak, nego strah i bojazan. 
Dakle je to božanska krepost ufanja, kojim Crkva 
hoće da se vježbamo u divnim izmjenama ovih ne¬ 
djelja. Ova naime krepost znači iščekivanje drugog 
dolaska Krista, kako su to u starom kršćanskom 
smislu shvatili. Ovo je kršćane Pracnkve mnogo po¬ 
ticalo na sveto življenje, mučenilštvo i preziranje svi¬ 
jeta, Prvi kršćani naime nisu samo živjeli od vjere 
u Isusa Krista i od ufanja u Njega, nego također od 
očekivanja Njegovog drugog dolaska (i u smrti poje¬ 
dinca), Ufanje je u tom smislu dvojako: negativno: 
treba se odvojiti od zemaljskog (blaga i užitka živo¬ 
ta, smatrati se tuđinom na ovoj zemlji, ne privezati 
za zemaljštine, osloboditi se materije; pozitivno: 
čežnja za nebom, očekivanje Krista, vježbanje u 
krepostima i nastojanje, da budemo savršeni »na dan 
Krista«. — No Crkva neće, da od nas čini utopiste, 
ne vodi nas u drugi život, već nas ostavlja na ovom 
svijetu, da nas uči promatrati ovaj zemaljski život u 
svijetlu drugog dolaska Kristova. Pogledajmo litur¬ 
gijske tekstove i opazit ćemo mnogo: dogma, morala, 
askeze i mistike. 

Prekrasne su slike u liturgiji: Uvodi nas u sjajne 
dvorane vjenčanja Crkve; obučeni smo u kršteno 
ruho i čekamo kralja, koji će da posjeti svoje goste 
(paruzija); ta slika najljepše prikazuje značenje toga 
vremena (19. nedj.). Vodi nas u babilonsko sužanjstvo 
zemaljskog života: podnašamo boli sužanjstva u duhu 
pokore, pjevamo: Nad rijekama babilonskim sje¬ 
dasmo i plakasmo, spominjući se tebe, Sione. (20. 
nedj.). Opet nas naoruža oružjem duhovnog boja i 
borimo se »na zao dan«, i vodi nas pred sud vječnog 
suca (21, nedj.). Pokazuju nam zatvor zemaljskog 

života i vodi nas također gore u vječnu domovinu 
(23. nedj.). Vidimo božanskog žeteoca, ali i sotonu, 
koji svojom paklenom luči pali spremljene snopove. 
Konačno vidimo veličanstveni prizor općeg suda. 

Nedjeljne mise u sebi sadržavaju misao pojedinog 
vremena; takav je i ovdje slučaj. Zato baš u nedje¬ 
ljama najljepše vidimo jesen cilkvene godine. No ima 
i mnogo drugih vrela i tekstova, koji isto izražavaju. 
To su u drugom redu svetkovine ovoga vremena, 
koje su doista izrađene u duhu ovoga vremena crkve¬ 
ne jeseni. Prva je svetkovina Velika Gospa (15, aug.), 
pravo žetveno slavlje; Marija je najzreliji plod u vrtu 
Crkve. — Nadalje spada ovamo svetkovina Uzvi- 
šenje sv. Križa (14, sept.): križ se uzdiže protiv tame 
jeseni, koja je simbol paklenske sile; a već možemo 
vidjeti »znak sina čovječjega«, koji će se pokazati 
na nebu, kada On bude došao po drugi puta. — 
Slijedi svetkovina sv. Mihovila, vođe nebeske voj¬ 
ske u borbi s luciferom i njegovim sljedbenicima; 
ovaj će boj biti najljući na koncu svijeta. — Svet¬ 
kovine Svih Svetih i Dušni Dan potpuno su u duhu 
kraja svijeta: na Sve Svete Crkva nam otkriva nebo 
i pokazuje nama slavnu Crkvu; na Dušni Dan po¬ 
stavlja nas pred grob i vodi nas u polje vojujuće 
Crkve. U tom je duhu i svetkovina Krista Kralja. — 
U novembru slavi Crkva dva svoja goda u kojima 
predočuje nebeski Jeruzalem u svojoj slavi i kraljev¬ 
sku zaručnicu, koja se kiti svome zaručniku, — Ko¬ 
načno spadaju u to doba ii četiri svetkovine djevica: 
Cecilija (Slijepa), Lucia (Svijetleća), Janja (Čista), 
Agata (Dobra). 

Dijelovi Svetog Pisma, što se u to doba čitaju, 
sasvim su u duhu jeseni crkvene godine. Crkva je 
naime odredila posebni nacrt, koji se u to doba ima 
čitati, da bude sasvim prikladno periodi crkvene go¬ 


dine. Septembar je prvi jesenski mjesec; pretežna 
tmina u to doba simbol je borbe tmina, koja će se 
povećati u zadnja vremena. U to doba čitamo knjige 
o trpljenju i junacima: Job, Tobia, Judit i Ester, 
slike pojedinih kršćana i cijele Crkve, koji imaju iz¬ 
držati do konca, ako hoće, da steknu krunu. Kroz 
cijeli se oktobar divimo borbama Mukabejaca; to je 
također ilustracija poslanice 21. nedjelje, o naoru¬ 
žanju na duhovni boj. U novembru čitamo samo knji¬ 
ge proroka: najavljuju konac carstva Kristova, go¬ 
vore o zadnjim danima, o prijelazu iz zemaljskog ži¬ 
vota u nebeski. 

Konačno, još ima jedno vrelo iz kojega crpimo 
crkvenu jesen, a to su zajedničke svetačke mise. 
Sasvim zgodno u sebi sadržavaju oznaku perioda u 
crkvenoj godini. Drukčije nam se pričinjaju na Božić 
nego na Uskrs, a drukčije opet u sumraku zadnjih 
dana. Veći je dio zajedničkih svetačkih misa u duhu 
zadnjih vremena. U svima se skoro gošori o drugom 
dolasku Gospodnjem. Dotični svetac proživi u svojoj 
smrti drugi dolazak Krista, a mi to doživljavamo 
s njime u sv. Žrtvi; to je bitni smisao jedne takove 
mise. Za to ćemo i mi takve tekstove u vremenu 
jeseni crkvene godine bolje razumjeti, nego u koje- 
god drugo vrijeme. Tako nas ovi sveci pripravljaju 
na dolazak Gospodnji, U jednom smo slučaju ibudni 
sluga, koji opasanih bedara ide svome gospodaru u 
susret, u drugom opet čovjek, koji sa pet talenata 
stiče drugih pet. Postajemo slični djevicama, koje 
zapaljenim uljenicama čekaju zaručnika. 

Širdko je kršćaninu polje, da se zadubi u crkvenu 
jesen; doista vidi kako Crkva, Kristova zaručnica, 
puna čežnje diže pogled i srce prema svome za¬ 
ručniku, 

Dr. Pio Parsch 




Dijete nam se rodi 

Maleni je Isus uvijek predmetom privlačivosti i 
veselja. Svatko nalazi na Njemu nešto ugodno, li¬ 
jepo, Kroz vjekove toliko je opjevan, kao nitko dru¬ 
gi, a ipak uvijek se nalaze nove pjesme i nove slike 
o Njemu. A zašto? — Razlog je tomu davno očito¬ 
vala Zaručnica iz Pjesme nad Pjesmama, kad je ka¬ 
zala: »Dragi je moj sav mio, dražestan i ljubak« 
(Cant. V, 16). On je doduše lijep po riječima sv. 
Augustina »na nebu, na zemlji, u čudesima, u biče- 
vanju, na drvu, u grobu«, ali mislim, da ljudskom 
srcu nije nikad tako blizu, kao u jamicama. A to je 
i razumljivo. Maleno Dijete je sama dražest, a dra- 
žest donosi sa sobom privlačivost, ugodnost i milinu, 
dok ljepota zanaša svojom veličinom i zadovoljuje. 
Maleni je Isus predmetom privlačivosti i veselja ne 
samo u Novom Zavjetu, već tamo daleko u Starom 
Zavjetu, Čitajući Sveto Pismo Staroga Zavjeta opa¬ 
žamo, kako to nije bio samo neki zastrti Advenat, 
priprava za dolazak Mesije, već opažamo da su na¬ 
dahnute duše htjele gledati svog Spasitelja, u mnogo 
slučajeva, baš kao Maleno Dijete. Maleni Isus bio 
je i za njih — »totus desiderabilis«. Promotrimo to 
Dijete sa nekoliko slika iz Starog i Novog Zavjeta. 

I. 

U tihom gradu Galileje, Nazaretu, zbiva se divan 
dogođaj. Anđeo govori s Djevicom o velikom otaj¬ 
stvu Utjelovljenja: kako će začeti i poroditi Sina i 
nadjenuti mu ime Isus. Ovaj dirljivi dijalog završava 
ista Djevica riječima: 

.Evo službenice Gospodnje; neka mi bude po ri¬ 
ječi tvojoj«. (Lk, I, 38) A u tom času: »Riječ tijelom 
postade« (Iv. I, 14) 


Zdravo, Marijo, milostdpuna, Gospo¬ 
din s tobom! 

* 

Kad je rimski car August zapovjedio da se po¬ 
piše sav isvijet u njegovom kraljevstvu »uziđe i Jo¬ 
sip iz Galileje u grad Davidov, koji se zove Betle¬ 
hem, jer bijaše iz kuće i porodice Davidove, da se 
popiše s Marijom, zaručenom sebi ženom, koja bi¬ 
jaše trudna« (Lk, II. 4, 5). 

— U Betlehem, u kuću kruha, kamo je imao doći 
krulh, koji je s neba sišao (Iv. VI, 41) — U Betlehem, 
da se rodi ondje, gdje se je rodio i otac Njegov 
David. U Betlehem, gdje je Jakov vidio Gospodina, 
da svi narodi vide Sina Njegova. 

Lutali su Betlehemom, kucali od vratiju do vra- 
t'iju, da ih prime. Nitko nema mjesta za njih. Ipak 
netko im se smilovao: pokazao im je jednu špilju 
nedaleko grada. I pođoše tamo. Već se je hvatao 
gusti mrak, a na obroncima gora zapalili su pastiri 
vatru »bdijući i čuvajući noćnu stražu kod svoga 
stada« (Lk. II, 8). Najstariji od njih ponavljao je ri¬ 
ječi, što ih je nedavno čuo u zbornici, a oni su svi 
pažljivo slušali, »Ovo govori Gospodin: Još malo i 
pokrenut ću nebo, zemlju, more, svijet i sve narode; 
jer evo dolazi iščekivani od svih naroda« (Agg. II. 
7, 8). Nijesu ti mirni ljudi ni slutili, da je to tako 
blizu. Nijesu Ga vidjeli »gdje dolazi idući preko gora, 
prelazeći brežuljke« (Cant. II, 8), nijesu vidjeli, »da 
su se snizili bregovi svijeta ispred Njegovih vječnih 
putova« (Hab. III. 6), niti su opazili, »da su se uz¬ 
digle doline i bregovi slegli« (Isaija XL. 4). A gle, 
uistinu, On prelazi preko brda grijeha naših, a oni 
se pod Njegovim koracima snizuju, uništavaju. 

I uđoše u špilju. Dvije životinje, što su bile unu¬ 
tra, nemalo se začudiše dolasku neznanih gostiju. »A 

kad su bili ondje, dođe vrijeme, da Ona rodi. I rodi 
Sina Svoga Prvenca i povi ga u pelenice i metnu u 
jasle« (Lk. II, 6, 7) Bog je došao — Djevica je rodila 
Emanuela. »Maleno Dijete nam se je rodilo (od 
Djevice) i Sin nam je dan (od Oca)« (Izacija IX, 6). 
Nebo se rastvara, isred noći sja svijetlo, a Anđeli si¬ 
laze i pjevaju: »Slava na visini Bogu, a mir ljudima 
dobre volje« (Lk, II. 14) — Mir svima vama, koji 
ste spremni da primite veselu vijest — Mesijino 
Evanđelje, Divnog li kontrasta! Oko špilje svijetlo, 
pjevanje, radost, a u pustoj špilji leži Dijete u siro¬ 
mašnim jaslama. Svojevoljno se je ponizio, ali je 
ostao još uvijek Bog Anđela i Stvoritelj svemira, 
»Uistinu, Ti si Skriveni Bog — Bog Spasitelj Izraela« 
{Izaija XLV, 15). 

n. 

Skriveni Bog! Mnogima se čini smiješno priznati 
to Dijete Mesijom. Svojim duševnim očima ne vide 
ništa nego ovu bijednu materiju. Dapače, ne samo 
da ne vjeruju, nego Mu se već u jaslicama izrugavaju. 
Nazivaju Ga svakojakim imenima. Da, to su moder¬ 
ni ljudi! A Izaija, tamo u starom vijeku, zanosno 
naziva ovo Dijete: 

»Divnim « — jer On će biti divljenja vrijedan u 
porodu, životu, nauci, čudesima, smrti i uskrsnuću; 
u Sebi, u svecima i u milosti, jer je »u Njemu svo 
blago mudrosti i znanja sakriveno« (Kološ 2, 3). 

»Savjetnikom « — jer On je »put, istina i život« 
(Iv. XIV-6). 

»Bogom« — jer će »Mu se klanjati svi Anđeli 
Božji« (Hebr, I. 6) i svi će Mu narodi služiti (Ps, 
96, 7), Njemu će se pokloniti svako koljeno i Njega 
će ispovjedati svaki jezik« (Iz XLV, 24), 

»Jakim« — jer će sve svladati, pa i istu smrt. 


»Ocem budućega vijeka« — jer će jednog dana 
u nebu kraljevati s onima, koje je »rodio riječju 
istine« (Jak. I. 18). 

»Knezom mira « — jer će u Njegovom kraljev¬ 
stvu »vuk boraviti s janjetom, i ris će ležati s jare- 
tom, tele, lav i ovca stanovat će zajedno, i On 
Maleno Dijete — bit će im pastir« (Iz. XI. 6). A to 
znači, da će divlji narodi okrutni kao vuci i lavovi 
postati blagi i stanovati s pitomim ljudima, jer će 
»mir Božji, koji nadilazi svako čuvstvo, čuvati srca i 
pameti njihove« (Filip, IV. 7), jer će im »On dati 
Svoj mir« (Iv. XIV. 27), a »Njegovom miru neće 
biti kraja« (Iz, IX, 7). 

Tako je Izaija opisao skrivenog Boga (IX, 6). 

III. 

Isus u jaslicama. To je prizor najljepši u božičnom 
vremenu. Mi ne možemo zamisliti Božića, ni naći 
crkve u božično vrijeme, gdje On ne bi bio položen 
u jaslama, okružen cvijećem i svijećama. Taj će pri¬ 
zor uvijek vabiti smiješak na usnama djece, nježnost 
u mladenačkom srcu, zanos na muževom licu, suzu 
radosti na staračkom oku. Maleni je Isus sav draže- 
stan i mio — totus desiderabilis. Mnogi su nastojali 
opisati Njegovu ljepotu, ali mislim, da nitko nije 
natkrilio one priproste, ali uzvišene riječi iz Pjesme 
nad Pjesmama (Gl. V. 10—16), koje se mogu upravo 
ovom Malenom Djetetu primjeniti: 

»Dragi je moj bijel i rumen, izabran između 
tisuće«. »On je sjaj vječne svjetlosti i ogledalo bez 
mrlje« (Sap. VII. 26), kako se govori na drugom 
mjestu u Svetom Pisfmu, ali On je rumen, jer Mu je 
haljina posuta žarkim crvenim alemima — znak Nje¬ 
gove misije: Otkupitelja. 

»Glava Mu je najbolje zlato, kosa mu je kita pal- 
movih cvjetova, crna kao gavran« — jer je »glava« 
Kristova — kako kaže sv. Pavao — Bog«, a rese je 
cvjetovi -budućih svetaca i mučenika i njihova stal¬ 
nost. 

»Oči su Mu kao u goluba uzduž vodenih potoka, 
koji su mlijekom umiveni«,. — Lijepe Njegove oči, ko¬ 
jima iz jaslica gleda u daleku budućnost, to su ogle¬ 
dala velikih voda milosti, koje u sebi krije. 

»Obrazi su Mu kao lijehe mirisnog bilja«. Bijeli 
su Njegovi obrazi poput sniježnih pahuljica, jer na 
njima odsijeva Njegovo srce: dobro, blago, ponizno. 

»Usne su Mu kao liljan, s kojih kaplje najljepša 
mira«. One usne, o kojima će kasnije reći sluge Fa¬ 
rizeja da »nitko nije od ljudi govorio kao On« (Iv. 
VII. 46), tako blago, slatko, kao da su riječi Njegove 
proizlaze iz »ustiiju mliječnih liljana«, a mirisne — 
kao suze mire, koje već od prvog časa govore o 
mrtvenju. 

»Na rukama Su mu zlatni prsteni puni hijacinta«, 
kojima je spreman da obdari one, koji ljube Njegove 
jaslice i jedino se nadaju plavom nebu. Zlatne su 
Njegove ruke zbog divnih djela, koje je učinio: što 
nas je stvorio i za nas se rodio. 

»Utroba Mu je od bijele slonove kosti, pokrivena 
safirima «. Naša slaba čovječja narav, naznačena u 
ovoj rečenici, obučena je u Malenom Djetetu nesavla¬ 
divom jakošću, poput slonove kosti, puna kreposti, 
što sjaju na njoj kao safiri; jer u Nijemu je »ono, što 
je raspadijivo obučeno neraspadljivošću, a što je 
smrtno — besmrtnošću« (I. Kor, XV. 53). 

»Noge su Mu mramorni stupovi, postavljeni na 
zlatnom podnožju«, jer su putovi Njegovi sama istina, 
čvrsta kao stupovi mramora, koji su utemeljeni na 
Njegovoj zlatnoj, vječnoj ljubavi. 

»Izgled Mu je poput Liljana«, krasne, mirisne, 
gore. 

»On je uzvišen kao cedri«, jer je sve na Njemu 
veliko. Ovo je Dijete onaj visoki cedar, što ga je Go¬ 
spodin zasadio na Libanu, da u njegovom hladu nađu 
svi mir i odmor (Ezek, XVIII. 21, 23). 

»Grlo Mu je preugodno«, i zato su se svi još 
dok je bio dječakom — »divili riječima milosti, što 
su izlazile iz us ti ju Njegovih«, (Lk, IV. 22) 

Takvo je naše Maleno Betlehemsko Dijete, 

Takav je Isus — Spasistelj naš. 

Zar ne, da onda možemo i mi uskliknuti, kako je 
totus desiderabilis! 

On je lijep, slavan već od prvog Svog časa, i mi 
smo sretni, što smo vidjeli »slavu Božju i ljepotu 
Boga našega« (Iz. 35, 2); sretni smo, jer smo vidjeli 
»slavu Njegovu, slavu kao Jedinorođenog od Oca, 
puna milosti i istine« (Iv, I. 14), 

A Marija? — Spontano nam se nameće ovo pi¬ 
tanje, kad govorimo o Malenom Isusu, jer, uistinu, 
ona je uzrok naše radosti — »causa nostrae laetitiae«. 

Marija stoji nad jaslicama Svog Jedinca, proma¬ 
tra Ga i ljubi. I njezine usne ponavljaju onaj velebni 
pjev, što se je nekoliko mjeseci prije razlijegao Ju¬ 
dejskim gorama: 

»Veliča, duša moja Gospodina, 

I obradova se duh moj u Bogu Spasu mome; 

Jer pogleda na poniznost službenice Svoje 

I evo od sada će me blaženom zvati svi narodi. 

Učinio mi je velike stvari, koji je moguć 

I čije je ime sveto. 

Veliča duša moja Gospodina«. 

Blagoslovljena ti među ženama i blagoslovljen 
plod utrobe tvoje — Isus. 


357 


IV. 

»Transeamus ad Betlehem « — »Hajdemo do Be¬ 
tlehema«, ali ne tamo .daleko u Judejski Betlehem, 
nego u naš Betlehem, našu »kuću kruha« — »da vi¬ 
dimo, što nam je oznanio. Gospodin« (Lk. II. 15). A 
Gospodin namje kazao, »da ćemo naći Dijete, gdje 
leži u jaslaima«. Jesmo li Ga našli? — Na to ćemo 
sebi lako odgovoriti, O, koliki Ga još ni jesu našli 
premda je »zima (tame) već prošla, i kiša (grijeha) 
minula i otišla« (Cant. II. 11) pred Njegovim odla¬ 
skom! To veoma boli Malenog Isusa. Pomozimo Mu i 
olakotimo trud, jer On uvijek misli na te duše, i 
»glava je Njegova puna rose, a Njegovi vlasi puni 
noćnih kapljica« (Cant. V. 2) što dugo čeka pred 
vratima takovih duša. 

Betlehem. — To će ime uvijek označivati nešto 
veliko, veselo tajanstveno, Krist je odabrao tu »kuću 
kruha« baš zato, da nas i u prvom času Svog života 
upozori na onaj najuzvišeniji Svoj čin: na Euharistiju, 
gdje će se On vječno rađati, vječno postajati jedno 
s onom dušom, koja Ga bude blagovala. I zato je 
dobro kazao sv. Ivan: »I Riječ tijelom postade i 
nastani se u nama« (Iv, I. 14), Dakle, ne samo »me¬ 
đu nama«, nego i »u nama«. Dobro je spojio ovaj 
ljubljeni Isusov učenik Utjelovljenje Kristovo i Eu¬ 
haristiju, jer zato je On i došao na ovaj svijet, da 
se potpuno nastani u dušama, da prikupi duše, koje 
će se s Njime zajedno žrtvovati i zajedno slaviti, ne¬ 
beskog Oca, 

Božično veselje, to je sveto, uzvišeno veselje, ali 
prave radosti nema nego u čistom srcu, u srcu gdje 
leži Novorođeno dijete, jer se tu jedino mogu »crpsti 
vode (milosti) u veselju iz Vječnog Izvora, koji je u 
nama« (Iz.). Ta radost neće samo ostati u našoj 

duši, ona će se odsijevati i na našoj vanjštini »na gla¬ 
vama našim«, kako je kazao Iza'ija. U tom veselju 
gorit ćemo od ljubavi, jer će nas Maleno Dijete osuti 
biserjem kreposti i poljubiti dušu našu »poljupcem 
ustiju svojih« (Cant. I, 1), 

# 

Sišla je blaga rosa do nas i od sad će cvasti novo 
cvijeće orošeno Njegovom milošću. 

Poslao je Bog Janje, Gospodara zemlje — i od 
sada neće više ljudi žrtvovati Božanstvu jaganjce, jer 
će sve to nadoknaditi ovo Janje, koje diže grijehe 
svijeta. 

Postavljen je korijen Jesin kao znak narodima. 
K Njemu će narodi ići i Njega će narodi moliti. 

Sišla je Vječna Riječ i nastanila se u nama, 

Et Verbum caro factum est, et habitavit in 
nobiis. 

R. V. 

Uzori 

Sv. Katarina Sijenska 

Sestra Dominikanka 

Teška zadaća bijaše baština, koju ostavi sv. Do¬ 
minik svojoj braći i sinovima. »Contemplari et con- 
templata aliis tradere« definira tu zadaću Sv, Toma 
Akvinski. »Razmatraj i što si razmatrao, priopći dru¬ 
gima« — radi spasa njihovih duša. Dva su oprečna 
pojma u toj zadaći i bez naročite milosti Božje skoro 
nespojiva za jedan ljudski život. 

Traži se, da se u istoj mjeri čovjek posveti aktiv¬ 
nom kao i kontemplativnom životu. 

Kontemplacija mora da bude izvor aktivnoga ži¬ 
vota, a to je cijeli, potpuni apostolat. Time je htio 
Sv. Dominik, da sinovi njegovi budu poipuni apo¬ 
stoli. Katarina Benincasa, bijaše takav apostol i po 
tome prava nasljednica baštine Sv. Dominika. 

Moć, koja ovoj slaboj ženi, udijeli snage i spo¬ 
sobnosti za potpuni apostolat, bila je: ljubav. 

O toj svemoćnoj ljubavi govori ona sama u listu 
redovnici Montagni: 

»Ja, Katarina, sluškinja i robinja slugu Kristovih, 
pišem Vama u dragocjenoj krvi Njegovoj, sa željom, 
da izgorite i ida Vas posve nestane u vatri Božje lju¬ 
bavi, Ta ljubav ne traži sebe, niti traži bližnjega radi 
sebe, ni Boga za sebe, nego sebe i bližnjega za 
Boga, a Boga radi njega samoga. Samo On, najviša i 
vječna dobrota, zaslužuje svu našu ljubav... Jer 
duša naša ne može da živi bez ljubavi, svoju ljubav 
obraća punini kreposti... A ta ljubav, to je žar, 
koji preobrazuje sve u sebi i uzdiže dušu nad samu 
sebe ... ta ljubav plače s onim, koji se žalosti, trpi 
s bolesnim, a veseli se s onim, koji je pun radosti... 
Više je zadovoljava tuđa sreća, nego vlastita«. 

Ljubav prema Bogu i prema bližnjemu tako se 
isprepletoše u Katarininom životu, da skoro nije 
moguće rasplesti i odvojiti jednu od druge. Ako je 
u svojoj izbi sama s Bogom, ona i dalje misli na svoju 
ljudsku braću i njihove potrebe, a kada je među 
ljudima, ne prestaje misliti na Boga svoga. Neka 
legenda priča, kako je božanski Spasitelj izvadio 
Katarini vlastito joj srce, a dao joj svoje! U istinu. 
Punim pravom možemo ustvrditi, da obično ljudsko 
srce ne bi moglo toliko toga obuhvatiti. A koje bi se 
srce rastavilo na toliko sitnih dijelova, a da i opet 
uvijek daje potpunu ljubav, kao što je to bilo kod 
Katarine? 


I ako sličnost, dapače istovjetnost sa srcem Spa- 
siteljevim, podaje ljudskom srcu mnogo veću moć 
ljubavi, to u istoj mjeri povećaje i dužnost trpljenja. 
0 tome je Katarina bila potpuno uvjerena i s najve¬ 
ćom spravnošću predade se boli, patnji i nezahval¬ 
nosti ljudskoj. 

Njezin je nebeski zaručnik pravodobno priprav¬ 
lja na to ovim riječima: 

»Darovi, kojima ću te ja obdariti, bit će tako 
novi i neobični, da će kod ljudi pobuditi čuđenje i 
nepovjerenje. I mnogi će se od onih, koji te ljube, 
zbuniti i pomišljat će na kakovu varku«. 

Zavist, ta najsvagdanjija pojava, izbi prva kod 
njezinih susestara. Katarina je među njima najmlađa, 
a cijela već Siena o njoj govori, kao o svetici i ču- 
dotvorki. Ugled joj osobito poraste iza čudesne zgo¬ 
de god, 1368. U toj godini pobijediše plemići pučane, 
protjeravši ih sa vlasti. Kako su Katarinina braća 
bila jaki oslon pučke vlade, trebalo je i njih onemo¬ 
gućili. 

I već se pročuje, da dolazi oboružana četa, da ih 
odvede, Katarina povede braću iz kuće i smiono ih 
provede kroz oboružane vojnike, koji bijahu zapo¬ 
sjeli cijelu ulicu. Svi se uklanjahu s počitanjem i ni¬ 
jedan se od oružanih ljudi ne usudi pristupiti k svetoj 
djevici. Mimo i sigurno skrije svoju braću u nekoj 
prijateljskoj kući, gdje su dočekali, dok su prošli 
nemiri. 

Iza tih krvnih nemira, nasta u Šijem silna nesta¬ 
šica i skupoća. Na čudnovate načine uvijek se je kod 
Katarine našlo kruha za siromahe. Čak iz pokvare¬ 
noga brašna pravi i peče najzdravije i najtečnije hlje¬ 
bove. 

Svi se ti glasovi pronesoše Sijenom i ubrzo raspi- 
riše zavist u nekojim srcima. Jedna od Mantellata, 

Palmerina, od zavisti tako zamrzi Katarinu, da je 
svuda, gdjegod je mogla, samo o njoj zlo iznosila. 
Kada je Katarina za to doznala, gorko se rastuži. 

Ne poradi osvade, nego da je ona uzrokom te¬ 
škoga grijeha svoje sestre. Dugo je za nju. i usrdno 
molila Boga i tako ustrajno, dok se Palmerina nije 
pokajala i nastojala, da popravi zlo, koje je svojom 
mržnjom nanijela Katarini. 

Strogi post Katarine bijaše mnogima trn u oku. 
Njezin isposnički život nije mnogima dao mira, pa 
su govorili, kako se ona hoće da uzdigne i nad samu 
Gospu, nad apostole pa i nad samoga Krista. Svi su 
oni jeli, a ona skoro ništa. 

Našao se je i jedan redovnik, Elbianco, koji ju u 
listu čak i strogo prekori poradi takvoga načina 
življenja. Rajmund od Kapue se je ustručavao, da joj 
uruči taj list, ali ga napokon morade uručiti, kada 
je doznala zato, Katarina nije žalila, niti joj bijaše 
krivo na toga redovnika. Kao malo i poslušno dijete 
ispričava se u svome odgovoru, da ne može da jede 
i ako se sili na to. Ovako piše: »Ja mislim, da mi je 
Bog u svojoj dobroti poslao tu bolest, da me ozdravi 
od sklonosti za sladokusnost«. 

U doba Sv. Katarine ne bijaše u običaju česta sv. 
pričest. Mnogi redovnici, kada upoznaše sveto živ* 
ljenje Katarine, popuštali su i pružali joj često an¬ 
đeosku hranu, za kojom je toliko čeznula, I iz toga 
nastade novi izvor smutnje za pobožne Mantallate. 
Polagano počeše da djeluju na redovnike, da bi 
uskraćivali Katarini čestu sv. pričest. Ispovjednici 
njezini nastojahu opet na svaki način, da to spriječe, 
jer se bijahu uvjerili, da bez te hrane Katarina ne 
može živjeti, Nelko vrijeme Prior zabrani svećenici¬ 
ma, da bi Katarini često pružali sv. pričest. Ako bi je 
i pričestili, onda izda strogi nalog, da odmah po sv. 


pričesti mora ostaviti crkvu, jer bi iza pričesti obično 
pala u ekstazu. Imade vrlo dirljivih legenda iz toga 
razdoblja njezinoga života. Tako su joj anđeli dono¬ 
sili Hostiju ili kako se je odvojio komadić od sveće¬ 
nikove Hostije i sam se spustio na njezine usne. 

Ali najdublju bol osjeti njezino srce, kada se iskva¬ 
renost one dobe nabaci blatom i na njezinu djevičan¬ 
sku čistoću, za koju je živjela. 

Jedna od Mantellata, Andrea, oboli od raka na 
prsima, S vremenom je rana postala tako strašna 
da nitko više nije htio da bude u njezinoj blizini. Na 
to se Katarina svim srcem zauze za nesretnu bo¬ 
lesnicu. Prala je, čistila i povijala one užasne rane, 
a kad je htjede da savlada gađenje, ljubila je ra¬ 
njava mjesta, ili bi popila onu strašnu, uprljanu vodu, 
kojom je ranu ispirala. Taj nadljudski heroizam nije 
moglo podnijeti sitno i zavidno srce nesretne An- 
dree. Svu tu iskazanu ljubav i pažnju uzvraća Ka¬ 
tarini najgadnijom klevetom. 

Nitko nije znao odakle, ali se počeše pronositi 
glasovi, da Katarina potajno služi grijehu. Onda đo- 
priješe još i gori glasovi, da su i njezini česti i dugi 
pohodi u crkvi u vezi sa grešnim odnošajima. Takvi 
glasovi brzo dopriješe i do poglavarice Mantellata. 
Okupivši oko sebe ostale sestre, pozove Katarinu na 
odgovornost. Kakova strašna bol zapara njezino či¬ 
sto i izmučeno srce, kada joj poglavarica pred osta¬ 
lim sestrama baci u lice, da nije dostojna, da je po¬ 
vrijedila zavjet čistoće. Veće boli i teže rane nije 
moglo biti ni nanešeno srcu njezinom. Stajala je kao 
nijema i vladala je tišina. Onda kleče i poklikne 
glasno, prekinuvši tišinu: 

»Po milosti Božjoj, sestre moje, ja sam djevica!« 

Prizor bijaše nevjerojatan, pun snage i veličine. 

Koliko je, usred svih onih sumnjičavih pogleda, od- 
skakala ova sveta, čista pojava! 

Vrativši se Katarina u svoju ćeliju, tek sada za- 
paža, da krvari njezino srce. Mučeći i raščinjajući 
samu sebe, tražila je, nije li sama dala povoda ova- 
kovim sumnjama. Ni izdaleka ne pomišlja, da bi 
netko, iz čiste zlobe, mogao izmisliti ovakove ružne 
klevete. Ponovno bi i ponovno ispitivala svaki svoj 
čin, ali nikako ne uzmože da nađe izlaz iz toga 
strašnoga duševnog stanja. Kad je već htjede, da po¬ 
grabi očaj, usklikne: 

»Isuse moj, kad bih samo sigurno znala, da me 
nevinu osuđuju i da ja dijelim Tvoje patnje, nebi 
željela ništa bolje«. 

I Krist joj se ukaže. Držeći u desnoj ruci zlatnu 
krunu, a u lijevoj krunu od tmja, progovori: 

»Izaberi!« 

Katarina posegne za trnovom krunom i stavi je 
sebi na glavu, natiskujući je čvrsto na čelo. 

Drugoga dana pođe kao obično da njeguje An- 
dreu. Legenda pripovijeda, da je Bog Andrei poka¬ 
zao Katarinu svu u svijetlu, i Andrea se obrati i po- 
kaja. U prisustvu sviju Mantellata opozove glasno 
sve svoje klevete i u suzama i plaču zamoli Katarinu, 
da joj oprosti. 

Događaj ovaj produbi i poveća ljubav i poštova¬ 
nje Mantellata prema Katarini. Odsada joj služe du¬ 
bokom odanošću, ponoseći ®e njome. 

• 

Kako god žene bijahu zavidne Katarini na svetom 
i savršenijem načinu života, tako su muškarci teško 
podnosili glasove o njezinoj mudrosti. Od onoga da¬ 
na, kada je Katarina čudesnim načinom odjednom 
znala čitati, čita neprestano Sveto Pismo i diruge 


svete knjige. Prosvijetljena naročitim darom Duha 
Svetoga tumači i najzamršenija mjesta, kao da je 
učeni bogoslov. To ne mogahu podnijeti oni redov¬ 
nici, koji su bili na glasu poradi svoga znanja i uče¬ 
nosti, Najprije pokazaše, da se smiju, ali kada uvi- 
dješe, kako i mnogi ozbiljni i učeni ljudi upadaju u 
njezine »mreže«, kako to sami nazvaše, odluče, da je 
iskušaju i ruglu izvrgnu njezinu tobožnju mudrost. 

Dva brata iz reda sv, Augustina pođoše jednoga 
dana do Katarine. Kako je ne zatekoše samu, bijaše 
im još draže, da im se pruža zgoda, da je i pred dru¬ 
gima osramote. Učeni redovnici stavljahu naizmjen¬ 
ce svakojaka pitanja iz Svetoga Pisma. Katarina, 
prije nego je uopće odgovorila, pogleda u vis prema 
nebu i blago reče: 

»O tašta učenosti, kakovo si zlo! Koliko škodiš 
evo ovima, a nikome ne donosiš koristi«. 

Po tome im mirno odgovara na sva pitanja i za¬ 
vrši ovako: 

»Kako da vi to sve razumijete, vi, koji tražite 
samo ljudske istine i to zato, da vas ljudi hvale i 
da vam se dive. To je dosada bila jedina vaša svrha, 
ali odsada, braćo moja, za ljubav Isusa Raspetoga, 
neka to bude drugačije«. 

Oba redovnika duboko dirnuše te njezine riječi, 
a jedan od njih, Tantucci, otvoreno se priznao njezi¬ 
nim učenikom. 

S istom namjerom dođe Katarini i učeni franje¬ 
vac Gabriel de Volterra. Sveta djevica odmah za¬ 
gleda do u dno njegove duše i mjesto da odgovara 
na njegova pitanja, govorila mu je o siromaštvu 
njegova oca Sv. Franje. Riječima svojim tako ganu 
srce učenoga franjevca, da je izvadio iza pojasa 
ključ i pruživši ga Katarini zamoli, da netko pođe 

odmah do njegove ćelije. Sve što je u ćeliji neka se 
razdijeli siromasima, a njemu da ostane brevijar. 

Godine 1374 pozove ipak dominikanski kapitul 
Katarinu u Firenzu, da je ispita. Tu je morala tačno 
razjasniti svoj neobični duhovni život, navesti ra¬ 
zloge svome postu i u koliko je moguće rastumačiti 
vrhunaravne pojave svojih ekstaza. Vjerojatno, da je 
Katarina već tada onako divno i jasno definirala 
ekstatično stanje u koje je često zapadala, kao što je 
to učinila poslije u svom »Dijalogu«: »Pošto je uje¬ 
dinjenje Duše s Bogom savršenije nego jedinstvo 
duše i tijela, to moć duše, koja se upila u Boga, oslo¬ 
bađa tijelo njegove težine, tijelo ostaje nepomično, 
nestaje ga u ljubavi«. 

Dubokom svojom poniznosti uvjeri potpuno cijeli 
kapitul, u miru se povrati u Sijenu i nastavi svoj 
obični — bolje rečeno — neobični način života, 

* 

»Teško nama, što će biti od grešnika«, česti je 
vapaj Sv. Dominika. 

Kao da na to odgovara, kliče Katarina: 

»Umrijeti za spas jedne duše, bila bi za me naj¬ 
veća sreća na zemlji!« 

Ali namjera je Božja bila, da ona svojim životom, 
svojom pokorom i molitvom i blagom riječi svojom 
spasi mnoge i mnoge duše. To njoj i jasno objavi god. 
1371 kada je zamrlu nanovo povrati u život, dok su 
ostali mislili, da je već mrtva. 

Unutarnja vatra, koju su neprestano raspirivali 
novi dokazi izvanredne Božje milosti, iscrpi već 
posve njezino tijelo. Nije smogla više ni toliko snage, 
da se diže sa postelje i jednoga dana prođe glas Si¬ 
jenom, da je Katarina Benincasa mrtva. Gomila na¬ 
grnu, i oko nje se okupiše u velikoj boli i žalosti. 


Punih pet sati ležala je potpuno obamrla. Kada je 
najednom opet došla k sebi i vidjela, da je još na 
zemlji, zapade u grčeviti plač. 

I svi čuše njezino jecanje: 

»Uronila sam bila u tajne Božje«. 

Kada se je oporavila povjeri ocu Rajmundu, da 
je uistinu bila mrtva i da joj je Bog otkrio tajne svoga 
blaženstva, ali i užasne muke, koje trpe grešnici. 
Na to je Spasitelj vrati opet u život' govoreći: 

» ... Treba da se povrati, poradi spasa mnogih! 
Nećeš više živjeti kao dosada! Nećeš više boraviti 
sama u svojoj ćeliji! Poradi spasa duša ostavit ćeš 
i svoj rodni grad i poći ćeš dalje od grada do grada, 
kako ti budem zapovjedio. Živjet ćeš usred mnoštva, 
pronoseći slavu imena moga među malim i velikim, 
među pukom, svećenicima i redovnicima. Nekoje 
duše ja ću ti poslati, druge ćeš sama potražiti, poradi 
Mene ...« 

Nikada Katarina nije zaboravila ovih riječi Go¬ 
spodnjih, Kao što sada još dubljom postade čežnja 
njezine duše za nebom, tako se uveća i bol njezina 
radi grešnika. 

Ali — već početak njezinog apostolskog djelo¬ 
vanja okruni Bog čudesnim obraćenjima velikih 
grešnika. 

U Sijeni je u to doba živio surovi i divlji plemić 
Giacomo Tolomci, Svak ga je živ izbjegavao, jer je 
bio i ubojica. Pobožna mu majka bijaše već izgu¬ 
bila i zadnju nadu, da bi se zločinački joj sin mogao 
još popraviti. Imala je i dvije kćeri, Ginocciju i Fran- 
cesku, koje joj zadavahu također teške brige i po¬ 
radi kojih proli mnogo suza. Taština bijaše obje tako 
zaokupila, da su neprestano samo čeznule za naki¬ 
tom, sjajem i raskoši. Madonna Rabes, ta pobožna 
majka, uteče se u svome jadu Katarini, zaklinjući 


je, da joj pomogne. Ne gubeći ni časa, Katarina se 
odmah odazove. Toplim i uvjerljivim riječima predo- 
bije obje djevojke, obje se odrekoše taštine ovoga 
svijeta i pristupiše Katarininoj družbi. U to vrijeme 
ne bijaše u Sijani opakog brata Giacoma. Kada je 
dočuo za obraćenje svojih sestara, dohrli kao bije¬ 
san u Sijenu, prijeteći, da će sestrama izderal'i re¬ 
dovnička odijela, a da će ga i Katarina zapamtiti. 
Na to mu dobaci mlađi brat Matteo: 

»Giacomo, ne poznaš ti još Katarine! Čim joj se 
približiš, gotov si! Ona će te obratiti«. 

Giacomo ružno prokune i nadoda: 

»Prije, nego se ja ispovjedim, poubijat ću sve re¬ 
dovnike i sve svećenike«. 

Uboga majka Rabes u svome je strahu zaklinjala 
Giacoma, da pusti sestre u miru. Kada je Giacomo 
prestao da bjesni, otrča žurno do oca Tommasa, 
nebi li umirio njezinoga sina. I pođe otac Tommaso 
i povede još i oca Bartolomea, ali uzalud! Giacomo 
je opet bjesnio i badava su redovnici trošili riječi. 
U to je vrijeme Katarina molila u svojoj ćeliji i za¬ 
gledala u duhu sve, što se upravo događa u kući To¬ 
lomei, I tek sada svi se iz njezinoga srca žarka i 
usrdna molitva za obraćenje Giacoma«. Isti taj čas, 
a da nitko ne zna zašto, posta onaj divlji vuk miran, 
kao janje. Baci se pred noge redovnika na pod, za- 
vapi za oproštenje svojih užasnih grijeha. 

Iza ekstaze, kada je Katarina došla k sebi, za¬ 
moli odmah prisutne sestre, da se skupa s njome za¬ 
hvaljuju Bogu za obraćenje Giacoma Tolomei, Za 
vrijeme molitve stigoše i redovnici i radosni i uzru¬ 
jani sve im potvrdiše. 

Giacomo nije više griješio. Postade čestiti muž, 
a isa cijelom obitelji Tolomei spojiše Katarinu do 
konca joj života tople i svete prijateljske veze. 


Mlađi brat Matteo postade dominikanac, a obje 
sestre ostadoše u pratnji Katarine. 

Andrea di Nardino, jedan drugi plemić razvrat¬ 
noga života, koji je od svoje samrtne postelje otjerao 
svećenika, i on se obrati po Katarininoj svemoćnoj 
molitvi: Kakova je njezina molitva! 

» ... Bože, ja neću, da se borim protiv tvoje pra¬ 
vednosti, nego se utičem tvome božanskom milosrđu! 
Gospodine, sjeti se, da si mi obećao, da ću ja biti 
povod spasenju mnogih i mnogih duša: samo mi to 
Tvoje obećanje daje jakosti, da strpljivo podnesem 
ovaj život. Nemam druge utjehe u ovome životu, 
nego tu, da vidim, da se grešnici vraćaju u Tvoj za¬ 
grljaj; njihovo je spasenje sva moja radost i kruna 
moja. Ako mi to oduzmeš, što onda da ja činim ovdje 
na svijetu? Bože milosrđa, ne uskrati mi svoju pri¬ 
sutnost i podaj mi ovoga čovjeka, koji je brat moj; 
u Tvojim je rukama ovo njegovo otvrdnjelo srce«. 

Tako je molila Katarina, cijelu je noć molila, 
a ujutro se je Andrea di Nardino mirno ispovjedio i 
spokojno je umro. 

Najdraža joj prijateljica bijaše plemenita Alessia, 
udovica iz nekoga člana stare plemićke obitelji 
Saraceni. Otac pokojnoga joj muža bio je stari, okor¬ 
jeli grešnik, kao i Andrea del Nardino. Alessia je 
znala, da se tako lako ne preokreće staroga čovjeka, 
za to zamoli Katarinu, da bi se za neko vrijeme 
preselile u palaču Saraceni. A što Katarina nebi bila 
u stanju da učini za spas jedne duše! 

Ostavljajući s boli u duši po prvi put svoju će¬ 
liju, ovako tješi samu sebe: 

»Ah Isuse, ti si me toliko ljubio!... Jest, ti si 
me mnogo ljubio,« opetovala je »i po toj ljubavi na¬ 
učio si me, dokle ja mogu poći u ljubavi prema lju¬ 
dima«. 

Trebalo je neko vrijeme u početku, da se stari 
Saraceni priuči na ovu tihu pučanku, koju je u kuću 
dovela njegova nevjesta Alessia, Kako mu je bila 
dobro poznata njezina neobična svetost i strogi način 
života, svake je večeri u njezinoj prisutnosti zlobno 
iznosio najgore stvari o redovnicima i svećenicima. 
Time je htio, da se pred njom opravda, što mrzi 
Priora u susjednom samostanu. Katarina je samo 
strpljivo slušala i ni u čemu nije starcu protuslo¬ 
vila. Onda je počela da govori o Kristu i njegovoj 
dragocjenoj krvi i da radi te krvi, koja je za nas 
prolivena, moramo poštivati svećenike, pa bili ne 
znam kakovi. Oni su »djelitelji sunca« i »vijesnici 
mira«. Kod toga bi se užarilo njezino blijedo lice i 
podigli bi se teški očni kapci, a stari Saraceni za¬ 
gledao bi divne, tople i čiste oči djevice. Te neobične 
oči zbunile su ga svaki put, da bi zašutio. I Bog je 
nagradio njezinu strpljivost. 

Jednoga je dana upitao stari Francesco Saraceni 
Katarinu, što mu je činiti, a ona mu svjetuje, da 
prije svega pođe k Prioru, kojega toliko mrzi, pa da 
se s njime izmiri. Stari plemić ponese svoga najdra¬ 
žega sokola, da ga daruje čovjeku, za koga je još 
pred dva dana rekao: »Mrzim ga, mrzim i ubit ću ga, 
samo li ga sretnem!« 

Spazivši još u daljini staroga plemića, prior se 
sakrije u samostanu. Pa gdje bi i pomislio kakove se 
sve promjene dogodiše u duši njegovog smrtnog ne¬ 
prijatelja? Teškom mukom uvjeri stari Saraceni na 
vratima samostana drugu braću, da je došao radi po¬ 
mirbe, I ako dršćući, pokaže se napokon i prior i 
preuzme sokola iz ruku svoga neprijatelja, divnoga 
sokola, kao zalog pomirbe i prijateljstva. 

Stari Saraceni potraži na to fra Bartolomea Do- 
minici i ispravno se ispovijedi. Još je poslije toga 


događaja živio godinu dana, a svaki je dan prisu¬ 
stvovao ranoj misi i mnogo je molio. 

Dok je Katarina boravila u palači Saraceni, do¬ 
godi se još jedan čudnovati slučaj. 

Sjedeći Alessia i Katarina jednoga dana kod 
otvorenoga prozora, začuju s vana žamor i viku. 
Alessia se nagnu kroz prozor i upita prolaznike za 
uzrok. Od njih doznade, da će sada provesti ovuda 
dvojicu razbojnika na stratište, U to se na dnu ulice 
pojaviše već i teška kola, s obojicom razbojnika i 
krvnikom. Približavajući se čitava gomila palači, 
opazi Alessia, da krvnik užarenim željezom bocka 
gola leđa razbojnika. Ovi su urlali od boli, strašno 
kunući i psujući. Kada je Katarina začula strašne 
psovke, sva zadrhće. Nije mogla ni da se približi pro¬ 
zoru, nego se povuče u dno sobe i prostre se na 
koljena, U grčevitom jecaju i plačući zavapi Bogu: 

»Uzimljen — ja uzimljem na se ove grešnike sa 
svim njihovim grijesima — evo, donosim ih preda 
Te, natopi ih Svojom krvlju, Gospodine!... Mene 
kazni, a njih spasi — evo — ja se žrtvujem za njih, 
ja uzimam na se njihove grijehe — slatki Isuse, daj, 
da se prolije krv Tvoja!,,, Isuse ljubavi...« 

U to odjekne tako strašna psovka, da se i zapre- 
pašćena Alessia odmače od prozora. ... Kola se 
udaljivahu, a Katarina je neprestano molila: 

»Zaručniče moj, ne smiješ dopustiti, da oni ovako 
umru. Sjeti se Svojih patnja i onog samilosnog po¬ 
gleda, kojim si pogledao razbojnika s Tvoje desne 
strane. Pogledaj tim istim pogledom i ove nesret¬ 
nike ... ja hoću Isuse, da mi ih daš... uz koji god 
uvjet... ja se žrtvujem«. 

Ulica se smiri i u sobu je dopirao samo mir. Kola 
sa razbojnicima već su stigla i na stratište, U to se 

i Katarina podiže i prošapta- »Jos ces danas biti 
sa mnom u raju« — i cijelo joj lice prosja radost. 

A u taj isti tren dogodi se ovo onim razbojnicima; 
(to su sami ispripovijedali prije nego ih pogubiše) 
kad su se krvnička kola približavala ulazu, koji vodi 
u dvorište, gdje je stratište, spazile obojica na ulazu 
Raspetoga Isusa. Trnjem okrunjeni i sav ranama po¬ 
kriveni Raspeti, gledaše ih kroz krv i suze. Tim 
časom po.stadoše mirni kao jaganjci i obojica kliknuše: 

»Mi trpimo pravedno, ali On!...« 

Na stratištu glasno onda pred svima priznaše 
svoje grijehe, uzdišući do posljednjega časa, da su 
zaslužili i težu kaznu, nego je ovo smaknuće. 

Š. Jurkić 

U pećini sv, Benedikta 

Čuo sam nedavno prigovor, da današnji tip čo¬ 
vjeka nema razumijevanja za pustinju, da ne može 
nikako shvatiti što znači duboka samostanska tišina. 

Istina, teško shvaća monaški život, jer ga fan¬ 
tazija vara, jer si ne daje dovoljno računa o smislu 
ovako bezobzirne željezne ■ samozataje. Ali i da¬ 
našnji čovjek nosi u sebi izvjesnu čežnju za samo¬ 
ćom, u kojoj opet ima vremena za refleksiju i pro¬ 
mišljanje; to je čežnja za jednim dobrom, koje je 
mnogom nepoznato ali koje se ne može za uvijek 
ignorirati. Koliko ih već lima danas, koji se neprestano 
tuže da je svijet i život našega stoljeća mehaniziran, 
da je duh pri svojim divnim pronalascima stvarno 
ipak podlegao nižim zahtjevima i ćudljivim, da ne 
kažem djetinjskim željama čovjeka! Okovi ropstva, ne 
u onom brutalnom obliku starog poganstva, nego pod 
plaštem otmjenosti i slobode! 


Pa što je ta radikalna osamljenost pustinjaka, 
koja je toliko bila obljubljena u starije doba? 

Odavno sam si st'avio to pitanje. Razmišljao sam, 
čitao sam, razmatrao sam o tom. Ali tek sad, gdje se 
nalazim u pećini sv, Benedikta, ovog velikog sveca i 
utemeljitelja monaškog poretka, — tek sam si sad 
svijestan kako su moji pojmovi o pustinjačkom i 
monaškom životu pored svega čitanja i razmišljanja 
ostali blijedi. Ovdje na licu mjesta, gdje je sv. Be- 
nedikt proveo oko 25 godina u strogom odricanju i 
Božjoj blizini, tu počinjem nešto konkretnije shvatiti 
smisao njegove osamljenosti i monaške tišine. Sve 
jasnije vidim da je sva samoća i povučenost samo 
jedna kulisa, za kojom se odigrava jedan život pun 
događaja i promjena — život, koji se sastoji iz same 
borbe. Neprijatelj je nevidljiv; ali uvijek vreba, uvi¬ 
jek je spreman na napadaj, Pri obrani nema ljudske 
pomoći, duša je sama. Zamisli si, niko ne misli na 
te, niko ne mari za tvoju sreću ili žalost, ničije srce 
ne kuca za te, s tobom ne računa niko, ama niko — 
kao da ne postojiš. Samo vječni Bog ti je blizu, bli¬ 
že nego što misliš, ali ti ga ne vidiš. Štoviše i on se 
zna ponekad hotimice povući, da barem na časak 
osjećaš svu gorkost svoje bijede. To su trenuci oz¬ 
biljne kušnje, gdje duša stoji pred velikim ponorom. 
Tu je svaki časak skupocjeno blago i može biti de¬ 
finitivan na spas ili na propast. Je li to praznina? 
Je li to bojazan pred životnom borbom? 

Nikad nisam tako duboko osjećao i tako jasno 
razumio uzvišeno značenje pustinjačkog života kao 
ovdje u Subjaku (Subiaco), na onim svetim mjestima, 
koja svjedoče o heroizmu sv, Benedikta. Sjedim sam 
na pragu pećine »dei pastori«. Gledam, ali se ne 
mogu nagledati. Mislim i razmatram i ujedno osjećam 
kako mi srce pliva u moru božanskog mira. Pred 

vratima su ruže. Prije je to bilo obično trnje, u koje 
se bacio sv. Benedikt kad je skoro bio podlegao na¬ 
pastima svoga tijela. U njemu se bila probudila čež¬ 
nja za zemaljskom ljubavi, za jednim srcem koje bi 
ga znalo tješiti i ljubiti. No u zadnjem času pobjedila 
je milost i pustinjak Benedikt valjao se u trnju. Na¬ 
pasti ove vrsti nisu se više vratile. Možda ga je Bog 
htio nagraditi za ovu odlučnu borbu. 

Gledam naokolo. Još i danas vlada ovdje velika 
tišina. Samo se iz daljine čuje odjek modernih sao¬ 
braćajnih sredstava i u dubokom klancu šumi svježi 
potok Anis. Gigantična brda sa svojim strmim stije¬ 
nama i zelenom šikarom, onda ova nekad hladna pe¬ 
ćina govore o Božjem veličanstvu; ali samo onoj 
duši, koja je mogla svladati sve napasti što dolaze 
iz same nutarnje čežnje ljudske strasti, mogao je 
ovaj jezik krasne i ujedno tako ozbiljne prirode biti 
razumljiv. Izvanjske utjehe nije bilo; samo je vjera u 
milost Božju i dobro okrijepljena lična samostalnost 
mogla pobijediti. 

Nekad je sv. Franjo asiški došao da posjeti ova 
sveta mjesta. Još danas postoji ovdje jedan fresko, 
koji prikazuje ovog sredovječnog sveca. Pisalo i 
raspravljalo se mnogo o toj posjeti. Dosad nema ni¬ 
kakvih argumenata, koji bi samo ikako opravdali 
sumnju u historičnost ove činjenice. Pa najzad nije 
teško vjerovati da je sv. Franjo hodočastio ovamo. 
Nutarnje srodnosti imao je toliko sa sv. Benediktom, 
da ne moram na to u pojedinostima upozoriti. Onda 
je sv. Franjo obišao mnoge krajeve srednje Italije, 
pa uz to udaljenost od Asizia nije ni tako znatna, 
da bi put iziskao vanredan ili nevjerovatan napor. 
Najzad je ovo mjesto tako milo čovjeku, koji ljubi 
Crkvu i vjeru Kristovu. Mnogi bi uzeo na se i naj¬ 
težu pokoru, ako bi za to mogao biti nagrađen time, 


da barem nekoliko časaka smije klečati tamo, gdje 
je takoreći kolijevka jedne apostolske organizacije, 
koja je tako lijepe plodove imala, kako se može vi¬ 
djeti ovdje u pećini »dei pastori« na jednoj mramor¬ 
noj ploči, koja nam govori o apostolskom djelovanju 
sv, Benedikta i njegovih sinova. Nekoć je Benedikt 
u ovoj pećini davao vjersku obuku pastirima, koji su 
iz obližnjih krajeva došli da čuju nauk Kristov. Po 
svoj prilici nije u svojoj velikoj poniznosti ni naslutio 
sve ono što je trebalo kasnije da se razvije iz ove 
obične, priproste obuke pastira. Sva je Europa do¬ 
bila propovjednike i apostole od sv. Benedikta. 

Idem sad u samu pećinu »sacro speco«. Sjedim 
ili ležim na tvrdoj stjeni pored slabe svijeće i jedva 
vidim što pišem. Jutros sam više nego čitav sat pro¬ 
veo u ovom svetom prostoru, u kojem je sv. Bene¬ 
dikt tri godine živio u strogom postu i nepodmitljivoj 
samozataji. Jedini gost, koji bi ga posjetio, bio je 
jedan gavran. A monah Romanus, jedini čovjek koji 
je za njega znao, pustio bi sa visoka na užetu kota- 
ricu sa malo kruha, od kojeg i gavran uvijek dobio 
svoj dio. O da ova stijena zna govoriti! Pričala bi o 
heroizmu, koji je ljudima gotovo nepojmljiv, ali ko¬ 
jem se sam Bog divi! 

Jedna neuspjela figura od učenika čuvenoga Ber- 
ninia hoće prikazati kako je sveti pustinjak ovdje 
razmatrao o križu. Ali što ova hladna figura ne može 
izraziti, to kaže ovo krasno kamenje u svojoj pri¬ 
rodnoj ljepoti i nepromjenjenoj starosti. 

To je »sacro speco«! S jedne strane gola pećina, 
s druge strane moderna kapelica sa modernim olta¬ 
rom, skupocjenim ukrasom i jednim prozorom sa 
pločama iz alabastra. Tu se takoreći grli doba sv. 
Benedikta sa našim danima. Ko je ovo njegovo sve¬ 
tište mirnim okom promatrao i toplim srcem osje- 

ćao što se ovdje sve odigralo, taj se vraća sretniji i 
bogatiji. Baš u ovom monaškom svetištu mi je opet 
jasno, da sva umjetnost nužno služi nečem višem, 
nečem uzvišenijem. Jer nažalost dolaze i takovi 
ovamo, koji ne traže drugo do galeriju lijepih slika 
i »romantičnih« prizora, ali oni ne vide pravu vri- 
jednost ovog mjesta i njegovih spomenika. Ko ovako 
gleda ovo bogatstvo ljudskih tvorina, taj griješi. 

Zadnji smisao i prava veličina ove svete pećine 
bit će uvijek sinovski program sv. Benedikta, prvo 
u obliku pustinjačke osamljenosti, a onda u pravi¬ 
lima monaškog života. 

Dr. V. Keilbach 

Ideje i pokreti 

Iz sredovječne mistike 

Svakom© je poznata ona bujica mistike koja se je razvijala 
u srednjem vijeku uzduž obala Rajne, Bio je to val svete lju¬ 
bavi koji je zahvaćao duše a u njihovim srcima raspirao ne¬ 
besku vatru i žarku želju za božanskim stvarima, dok je Duh 
Sveti prolazio i pokretao one koji su mu se predavali. A svete 
duše, uvijek spremne na Božji poziv, slušale su glas svoga 
Pastira i predavale se nebeskom Majstoru koji je na njihovim 
srcima pjevao pjesmu vječne ljubavi.., 

Silno je mnoštvo bilo zanešeno tom ljubavi! Kao neka ža- 
čarana pjesma ona je odzvanjala u hiljadama duša koje su se, 
spremno i odano, odazivale glasu Božjem, Mistički život u 
XIV. vijeku bio je kao neka potreba vremena. I redovnici i re¬ 
dovnice, lajici i svećenici su provodili u masama način života 
u kojem »više trpimo nego djelujemo«. Naročito su se isticali 
ženski dominikanski samostani kojih je bilo uzduž Rajne do 
preko sedamdeset, U samome Strasburgu dominikanke su 
imale sedam samostana. U tom svetom zakloništu, odijeljeni 
od utjecaja svijeta, živjele su te odabrane duše dubljim, mi¬ 
stičkim životom. Imajući za cilj da se što više odijele od svi¬ 
jeta, težile su samo za tim da se opet što tjesnije združe 
s Bogom koji je bio postao jedini cilj njihova života. 


Razumije se da su u tim usponima ljubavi potrebovale du¬ 
boke i solidne nauke kako bi što sigurnije i što lakše došle 
do svoga cilja. Baš zato naređuje provincijal njemačke domi¬ 
nikanske provincije Herman Minden (1288—1290) svojoj braći, 
neka se brinu da ne bi sestrama ponestala Riječ Božja već, 
kako se dolikuje njihovoj obrazovanosti, neka učeni oci često 
propovijedaju. 

Iz tog dekreta zaključujemo, da su sestrice dominikanke 
bile na visini obrazovanosti, kojima je trebalo dijeliti solidne 
i duboke nauke A dominikanskim će magistrima biti jedna od 
važnijih zadaća ta da zadovolje toj potrebi i da svojim duhov¬ 
nim kćerkama dadu nauku mistike, 

Priznati poznavalac sredovječne mistike, O. Thery, izvodi 
iz toga pojam mistike velikih dominikanskih mistika Eckarta, 
Taulera i Suzona, U prvom redu to je mistika spekulativna. 
Određeni da propovijedaju svojim sestrama koje su bile na 
visini duhovnoga života, oni mogu da se kojiput i zanesu pa 
se upuste u velika pitanja o Bogu, o presvetom Trojstvu i o 
milosti. Znajući da govore dušama koje su se već odredile za 
Boga, nemaju potrebe da se obraćaju njihovoj volji, da je pro¬ 
bude od zaspalosti kad i tako one gore od ljubavi. Zato- će 
više nastojati da osvijetle utjecaj Boga u našim dušama. Do¬ 
minikanski mistici govore dušama o ljubavi Boga koja nam 
se očituje; oni ih upućuju u tajne vjere koje moramo raz¬ 
mišljati i o kojima moramo neprestano misliti. Kao uopće ci¬ 
jela dominikanska duhovnost, tako je i sredovječna njemačka 
mistika doktrinalna. Ona u prvom redu nastoji da uputi um u 
nauku koja će zatim sama po sebi raspaliti vatru ljubavi 
u srcima. 

To je potrebno spomenuti i zato da se uspostavi ovisnost 
i skladnost između njemačke dominikanske mistike i speku¬ 
lativne teologije XIII, vijeka. Ima i danas nekoliko stručnjaka 
koji misle da je njemačka mistika prekid sa skolastikom i da 
ona nema ništa raditi s njom. 

Razumije se, ne možemo se potanje upuštati u to pitanje, 
ali već sada možemo postaviti nekoje činjenice koje nam 
daju naslućivati sasma protivno. Svakako je a priori čudno da 
veliki učitelji kao sv. Toma i sv. Albert ne bi imali nikakvog 
utjecaja na razvitak misli kod mistika koji su, kako je po¬ 
znato, uvelike cijenili ova dva skolastika. To vrijedi naročito 

za Alberta za kojega znamo da je u Njemačkoj imao veliki 
utjecaj i to baš na mistike. Već time što je većinom nauča¬ 
vao po njemačkim gradovima, naročito u Kelnu gdje odgaja 
učenike koji ga neobično časte, može se govoriti o njegovu 
utjecaju. Tako na pr, Ulrih Strasburški, koji ga je neobično 
cijenio, postaje vatreni predstavnik platonizma i zalaže se za 
sistem koji je bio simpatičan svim misticima. Kad dakle jedan 
od najvjernijih učenika Alberta zastupa platonovski smjer i 
kad usto misli da se je nadahnuo na nauci svoga učitelja od 
kojega neće da se udalji, očiti je znak da je i Albert morao 
biti zagrijan za struju koju će zastupati kasniji njemački 
mistici. 

S druge strane izvodimo iz njihovih djela da su poznavali 
svoje učitelje. Tako Tauler izričito veli da je najbolju nauku 
našao o Euharistiji u traktatu sv. Tome, 

Kako pokazuje 0. Thery, njegovale nauka dade svesti na 
poznati princip: »Intus apparens prohibet e x t r a- 
n e u m« ili na nauku da svaka forma isključuje sebi protivnu 
formu. Ako zato, zaključuje Tauler, hoćemo da se obučemo 
u Boga, a to je naš konačni cilj, treba prije svega, da se svu- 
čemo od svijeta i od nas samih. To je zato što Bog ne može 
da dođe na mjesto gdje je nešto drugo, Sve štogod je u nama, 
a što se Njemu protivi, to se mora ostraniti da bi Bog mogao 
ući. A mi znamo, da je to čista nauka skolastike, naročito sv. 
Tome. 

U Tauleru se osjeća utjecaj neoplatonovca Pseudodionizija. 
Kao svi mistici tako i on osjeća snažni utjecaj ovoga miste¬ 
rioznoga čovjeka koji nam je sve do danas ostao nepoznat. 
Tauler misli, jednako kao i Dionizije, da mi ne možemo niti 
govoriti o Bogu, budući da On nadilazi svaku mogućnost na¬ 
šega dohvata. Zato nam se Bog pričinja kao tama, jer ga ne 
možemo dohvatiti. Doduše, mi ga poznajemo, ali ta spoznaja 
nije savršena. Zato tu spoznaju treba upotpuniti s takozvanom 
negativnom spoznajom. U tome je njemački mistik neoplato- 
novac. 

Ali nam je poznato da je i Toma jednako kao i Albert ne- 
samo dobro poznavao Dionizija već da je i njegovu nauku 
usvojio i obradio u svojim komentarima. Možda se malo mi¬ 
sli na to da je Toma bio nesamo aristotelac već i platonovac 
i da ove dvije struje nijesu našle u njemu oprečnost. Kada 
pak to dopustimo onda nam neće izgledati velika razlika 


između misitke i skolastike, isto kao između platonizma i 
aristotelizma. 

Naročito te oprečnosti nećemo naći kod Taulera, Baš za 
vrijeme kada je Tauler bio učenikom, generalni kapitul domi¬ 
nikanaca, najprije u Saragozi 1309., zatim 1329. naređuje, da 
se djela brata Tome imaju slijediti i proučavati. A godine 
1323. dolazi vesela vijest da je Ivan XXII. kanonizirao velikog 
teologa. Tom prigodom je izrekao one glasovite riječi da je 
Toma toliko čudesa učinio koliko je članaka napisao, U toj 
povoljnoj atmosferi za tomizam kad i red i crkva preporu¬ 
čuju njegovu nauku nije moguće zamisliti da bi ise dominika¬ 
nac mogao odvojiti od toga. Za njegovo vrijeme tomizam je 
bio jedna velika novost o njemu se je govorilo. To je bio pred¬ 
met razgovora. Teško je zamisliti da to ništa nije djelovalo 
na Taulera i da on nije posegnuo za naukom koju su svi pre¬ 
poručivali, te da nije postao vrijedan njegov učenik. 

Ne smeta što nalazimo nekoje tačke u kojim se učenik 
odvaja od svoga učitelja. To su pojedinosti sporedne vrijed¬ 
nosti, kao na pr, nauka o istočnom grijehu, o odnosu ljubavi 
i spoznaje, koje ne igraju velike uloge u cijelom sistemu. 

Tauler, isto kao i ostali njegovi drugovi, uživali su veliki 
ugled odmah poslije njihove smrti. Zato nije čudo da su mu 
pridavali mnogo djela koja inače on nije nikada napisao. Tako 
je sigurno lijepo djelo koje je na hrvatski preveo svećenik 
bosansko-srijemsko-đakovačke biskupije Antun Sabolović a 
izdao ii Novom Sedu god. 1836. pod naslovom: Ivana Taulera 
Ugledalo ljubavi ili put k-izverstnosti. Kako dokazuje prof. 
Corin, jedan od najboljih poznavaoca Taulera, ovaj je mistik 
ostavio samo 82 govora i nekoliko manjih instrukcija. Barem 
nam do danas nije poznato što drugo. 0. Hugueny, zajedno sa 
spomenutima, izdaje sada u francuskom prijevodu sva djela. 1 ) 
Izdanje je vrijedno spomena ,i zato što je prevedeno po sa¬ 
mim manuskriptima tako da se možemo povjeriti tekstu koji 
nam u svom prijevodu pružaju. Svakako će ovo djelo još bolje 
osvijetliti ličnost ovoga mistika koja, nažalost, u povijesti nije 
imala baš dobre sreće, pa se je čak dešavalo da su nekoji 
redovi zabranjivali njegova djela, kao da bi se radilo o nauci 
koja je sumnjiva. Međutim, moramo naglasiti, da je divna 


') Sermons de Tauler, traduction sur les plus 
anciens manuscrits allemands par Hugueny, Thery et Corin. 
Tome I. Desclće, Pariš. 

nauka sredovječnog mistika nalazila i mnogo priznanja, i to 
od velikih ličnosti, među kojima treba na prvom mjestu spo¬ 
menuti sv. Kanizija iz družbe Isusove koji je čak izdao nje¬ 
gova djela i mnogo nastojao da obrani od napadaja njegovu 
nauku. Svakako simpatično nastojanje koje, nažalost, nije na- 
žlo razumjevanja kod njegove braće. H. Bošković. 

Otac katoličke mistike 

Danas je svima poznato da djela, koja se citiraju pod ime¬ 
nom Dionizija Aeropagite, obraćenika iz Aeropaga nijesu nje¬ 
gova već da ih je sastavio tek krajem V. ili početkom VI. vi¬ 
jeka neki platovovac čijie ime još do danas ne znamo. Ali kroz 
cijeli srednji vijek je bilo uvjerenje svih teologa, ako isključi¬ 
mo Skotu Eriugenu i Abelarda, da je autor tih djela sam glavom 
sveti Dionizije Aeropagita, pa prema tome da su ta djela na¬ 
dahnuta Duhom svetim i zato nepogrješiva. Možemo razumje¬ 
ti, koliko je ta okolnost utjecala na razvitak njegove nauke. 
Njegova se nauka morala tumačiti ali nikako zabaciti. Makar 
se pojedini filozofi, orijentirani aristotelovom strujom, ne sla¬ 
gali s izvodima toga platonovca sa kojiput čudnim i neodre¬ 
đenim njegovim rečenicama, ipak se nije nikada mogla njego¬ 
va nauka zabaciti. Naprotiv svima je bila prva dužnost da svoj 
sistem s njom usklade, da je rastumače na svoj način. Zato ga 
i komentiraju svi glavnijd sredovječni mislioci, a prevode ga 
Hilduin, Skot Eriugena, Hugo Viktorin, Ivan. Saracen, Tomas 
Gallus i Grossetet, dok ga još davno prije Maksim Konfesor 
komentira, a papa Martin I, brani njegovu autentičnost. Cijela 
teološka i filozofska literatura srednjega vijeka je pod njego¬ 
vim utjecajem. Cak i oni koji se nijesu slagali s njegovim 
smjerom bili su pod njegovim utjecajem. 

Nažalost, do danas nijesmo bili na čistu u tom pitanju i makar 
da se je o ovom autoru mnogo pisalo, nije još osvijetljen nje¬ 
gov utjecaji na skolastiku. Jedan od najboljih poznavalaca 
Dioniizijevih djela, otac Thery, se je stavio na taj veliki posao 
i odlučio da osvijetli cijeli razvoj utjecaja Dionizija na zapad 
sve od početka njegova prevođenja do XII, vijeka. U tom go¬ 
lemom pothvatu već je učeni historik dao prvo djelo koje radi 
o prvom prevodiocu Diomizijevih djela, o Hilduinu. 1 

1 G. Thery, fitudes D ion y s i e nn es, I. Hilduin, tra- 
ducteUT de Denyis. Pariš, Vrin, Frcs. 30.— 


Autor najprije ustanovljuje vrijeme kada su djela Dionizija do¬ 
šla na latinski zapad, i ustanovljuje da je god. 758. papa Pavao 
I, poslao Pipinu Malomu jedan primjerak tih djela, ikoje vje¬ 
rojatno, gotovo sigurno, nije donijelo koristi, jer mije bilo pre¬ 
vedeno, Trebat će čekati pol vijeka dok će se osjetiti Diomi- 
zijev utjecaj. To će biti kad će carigradski car Mihael poslati 
svoje legate Luju Pobožnome g. 827. i s njima djela našega 
teologa. Time autor ustanovljuje veoma važni datum za povi¬ 
jest teologije u srednjem vijeku jer baš ovim datumom počinje 
utjecaj Dionizija na Zapad. 

Do sada se je mislilo, da je prvi Skot Eriugena preveo ta 
dijela, Međutim, ocu Thery-u uspjeva dokazati da je još prije 
njega to učinio opat samostana svetoga Dionizija u Parizu, Hil- 
duim. Time se autor nalazi pred problemom, da ispita, kakav 
je bio taj prijevod. Svakako, pitanje veoma važno, kad se sje¬ 
timo, da je skolastika došla do spoznaje ove nauke isključivo 
preko prijevoda. 

Za sreću našem povjesničaru je uspjelo pronaći taj prijevod 
kao i grčki original iz kojega je Hilduin prevodio. Tako mu je 
lako uspostaviti vrijednost prijevoda. I zbilja s pomljivom i 
minucioznom analizom, kojoj ise upravo moramo diviti, uspo¬ 
stavlja najprije da su trojica radila na prijevodu i to jedan koji 
je čitao, drugi koji je prevodio i treći koji je pisao. U prije¬ 
vodu se nalazi tipičnih pogrešaka i onoga koji čita, kao i ono¬ 
ga koji sluša pa to prevodi, te konačno ornoga koji piše više- 
put i neodlučne izreke prevodioca. Autor, međutim, neće da si¬ 
gurno ustvrdi ove okolnosti, pa, iako su vjerodostojne, ipak 
im pridaje vrjednost hipoteze koja 'bi mogla biti i neistinita. 
Međutim s druge strane znamo da je Hilduin imao pomagača 
u tom prijevodu pa bismo imali razloga misliti da je gornja 
teza ispravna. No to nije ni toliko važno. Glavno je da taj 
prijevod nije baš najbolji i da posjeduje mnogo nedostataka. 
To, međutim vrijedi i za grčki original za kojega autor tvrdi 
da je malo kritičan. Prema tome skolastika se je upoznala sa 
Dionizijevim djelima preko primjeraka prosječne kritične vri¬ 
jednosti. 

To još više stvar komplicira, I onako je auktoritet Dioni¬ 
zija zadavao skolasticima, naročito onima Aristotelove struje, 
mnogo truda. Ako se sada uspostavi da još k tome mnoge od 
smjelih 'izreka ovoga platonovca nijesu autentične onda smo 
zbilja u neprilici kako da preciziramo njegov utjecaj na pisce 

srednjega vijeka. Međutim treba naglasiti d to da je taj prije¬ 
vod HilcLuina nekoliko puta bio korigiran. Uopće od IX, do 
XIII. vijeka nema originalnih prijevoda. Glasoviti Maerbeke 
samo ispravlja već prevedena djela Aristotela. Skot Eriugena 
ispravlja prijevod Hdlduina, Ivan Saracen opet revidira prijevod 
Skota. Tako djelo Dkmizija prodire na zapad, doduše u sve 
savršenijoj, ali zato i različitoj formi. To znači da njegov utje¬ 
caj na zapad ima svoj postepeni razvoj, koji treba ispitati. I 
to će biti djelo ovoga vrijednoga historičara. Ovom prvom 
sveskom on je pokazao da je pripravan za to golemo djelo 
pa će ga zato i savršeno izvesti do kraja. Kad znademo da je 
Dionizije otac katoličke mistike, onda će nam biti jasno koliku 
vrijednost će za mistiku imati djelo o, Thery-a. Nestrpljivo zato 
očekujemo daljnje radove velikog ovoga pothvata. J. B, 

Književnost 

Masson, Philosophie de nombre, Pariš, Desclee De Brou- 
ver, Fr. 10. Po naravi filozof, a profesijom matematik, prof. Le 
Masson je bio najpozvaniji da napiše djelo o filozofiji brojeva. 
Svakako je to pitanje veoma važno za tomističku metafiziku 
koja ima nekih dodirnih točaka s matematikom. Kad naglasimo 
da je autoru dobro poznata tomistička metafizika koju poznaje 
iz samih izvora, onda mislimo da smo najbolje preporučili 
djelo doduše malenog obujma, ali velikog sadržaja. Uvod djelu 
je napisao Maritain. 

D. Hello, Conseils pour la direction des oeuvres de |je- 
nesse, Pariš Desclće De Brouvver. — Evo jedne lijepe knjige 
za sve koji se danas bave odgojem mladeži. Autor daje po¬ 
trebne savjete kako se pedagozi ne bi prevarili u tom najve¬ 
ćem poslu, to više što je to od presudne vrijednosti za cijeli 
njihov život, budući da mladež slijedi sve do starosti putove 
kojima je pošla u svojoj mladosti. Kad dakle nema većega 
posla od odgoja mladeži, kako je kazao Hrizostom, mislimo 
da će mnogi posegnuti za ovom knjigom u kojoj će naći sa¬ 
vjeta kako ne bi pogriješio u tom delikatnom poslu, 

A, Gemelli, II mio contributo alla filosofia scolastica, Mi¬ 
lano »Vita e Pensiero«. Lit. 5, — Poznati talijanski filozof, o. 
Gemelli, u ovoj knjizi iznosi sam svoje zasluge za skolistiku. 
Osvrće se na svoje obraćenje ka skolastici, svoje zasluge za 
osnivanje katoličke universe, svoje priloge za razvitak prirod- 

nih nauka i svoju polemiku koju vodi proti idealizmu, oprav¬ 
davajući svoje skolastičko stanovište kao najispravnije bilo sa 
gledišta razuma, bilo sa gledišta katolicizma, bilo napokon sa 
gledišta talijanske psihe. »Radio sam«, veli Gemelli, »sa pre¬ 
ciznim programom i preciznom metodom; radio sam godinama 
koje su napokon mnogobrojne, razvijajući aktivnost koja po¬ 
kazuje narav, sistematičnost i plodnost naše filozofske direk¬ 
tive; radio sam i radim svijestan da je talijanska neoskolasti- 
ka još u prvim počecima«. 

M. Fatta, Luogo e movimento locale, Piacenza, »Divus 
Thomas«; Isti, Nota sul tempo, isto izdanje. — Svakako je pi¬ 
tanje vremena i prostora veoma važno za filozofiju, ako ne za 
drugo, a ono barem stoga što je, kako znamo, Kant na temelju 
slabog tumačenja tih problema došao do kobnih zaključaka 
koji su ga doveli do subjektivističkoga shvatanja spoznaje sa 
svim neodrživim njegovim sistemom. Autor nas je zadužio što 
nam je ukratko pokušao dati pravi pojam tih stvari na teme¬ 
lju filozofije Aristotela i sv. Tome. 

Širo Contri, La filosofia neoscolastica in Italia nell’ ora 
presente, Bologna, Galleri. — Mladi filozof se osvrće na rad 
gore spomenutog o. Gemelli-a i polemizira s njime te mu na¬ 
stoji pokazati kako je neispravno njegovo skolastičko stano¬ 
vište i kako ne tumači dobro niti on niti njegovi kolege sv. 
Tomu. Knjiga je pisana previše polemičkim tonom kakav se 
ne bi morao naći kod katoličkog filozofa, pa ostavlja slabi 
dojam kod čitatelja. H. B. 

»Les grands Jours de la Redemption«. Maison de la Bonne 
Presse, Pariš, 1933. 10 fr. — U ovoj jubilejskoj godini raste 
sve više prigodna literatura. Ova međutim spomenica nema ni- 
kakove druge ambicije već da izborom lijepih odlomaka iz 
Svetoga Pisma, Otaca i crkvenih pisaca osvježi i drži živu u 
nama uspomenu na velika Božja dobročinstva. 

L. Longhaye: »Theorie des Belles Lettres — L'J. R. Ame et 
les Choses dans la Parole«, — Pierre Tequi, Librairie-Editeur, 
Pariš. Cijena 25 fr, — Manjih priručnika o teoriji književnosti 
u svim jezicima ima veoma veliki broj, a njihov izbor nije ni 
težak, budući ih ima dosta, kojima malo može biti prigovora 
i sa naučne i sa odgojne strane. Drugačije je međutim to 
s velikim i naučnim djelima o ovoj grani umjetnosti. Često se 
naime u njima u potanjoj analizi i dubljoj diskusiji dadu na¬ 
zrijeti obrisi tako naopakih doktrina i u samim osnovnim 

pitanjima, da se doista u pitanje dogodi i sami pravi pojam o 
umjetnosti i književnosti. Čovjeku je zato milo, kad naiđe na 
ovako opsežno i naučno djelo, gdje je pitanje književne teo¬ 
rije svestrano i duboko obrađeno sa kršćanskog stanovišta i 
u vidu vječnosti. Zato bi se ovo djelo moglo slobodno nazvati 
Filozofijom ili dapače Teologijom književnosti. Za njim bi u 
prvom redu imali posegnuti studenti umjetnosti i književnosti 
na fakultetu, ali će iz toga djela veliku korist crpsti također 
sv.aki inteligent, da se ispravno orijentira u moru raznovrsnih, 
a često kontradiktornih doktrina u ovom pitanju. A to je, 
napose danas, i te kako važno. 

P, Polyeucte Giussard: »Portraits Assomptionistes«, Mai- 
son de la Bonne Presse. Pariš. 1932. Cijena 15 fr, — Ovdje 
je prikazano 80 godina plodonosnog i blagotvornog rada ove 
kongregacije. I to u nekoliko portreta. Međutim ti portreti 
nemaju u sebi ništa jednolična, jer osim što je svaki indivi¬ 
dualno izrazit i bogat, u njima nalazimo također toliku raz¬ 
nolikost vanjskog rada, da je to najbolji dokaz ispravnog 
shvaćanja vremena i uspješnog prilagođivanja svoga djelova¬ 
nja povremenim potrebama. Uza sve to ova knjiga nema 
pretenziju potpunosti niti u samom izboru ličnosti, jer dok su 
prikazani nekoji oci kongregacije relativno manjeg značenja i 
opsega rada, isključeni su drugi mnogo istaknutiji, jer mo- 
mentano naprosto nijesu ulazili u cilj i sklop ovih kraćih 
prikaza. Međutim, i takva, ova knjiga će svakomu dati pre¬ 
gledan i sažet pojam asump cionističkog rada i života. 

Paulus Renaudin: »Assumptio B. Mariae Virginis Matris . 
Dei«. Disquisitio theologica, Torino—Roma. Libreria Marietti. 
1933. Cijena L. 12. — Premda još nije uslijedila dogmatska 
definicija Uznesenja bi. Djevice Marije, to je toliko očito i 
jasno, da auktor s pravom drži, da bi bio krivac teškog pre- 
stupka svatko, tko bi se usudio da to pobija. Postavivši 
najprije na čisto težište čitavog ovog pitanja, učeni je pisac 
u ovoj raspravi pokupio sve dokaze crkvenog auktoriteta, 
liturgije, vjerske pouke, otaca, teologa, koji idu u prilog ovoj 
tezi. Dapače naveo je i nekoja mjesta Svetoga Pisma, gdje bi 
se mogla ta nauka sadržavati. Svaki će zato teolog ovu ras¬ 
pravu s mteresom i korišću pročitati. S, L. 


S dopustom Starješina, — Tiskara Braće Kralj, 
Zagreb, Ulica Pavle Radića 9. 

Književnost 

M. Soljačić, Bijeli Svetac. Izdanje Sv. Jeronima, — Slije¬ 
deće se godine slavi 700-godišnjica otkako je sveti Dominik 
bio proglašen svecem. Zato je naše vrijedno književno društvo 
sv. Jeronima držalo shodnim da tom zgodom izda život ovoga 
velikoga patrijarhe, Prof, Soljačić, jedan od naših najboljih 
književnika, uspio je da se uživi u dušu simpatičnoga sveca, 
da tako živo ii plastično, rekao bih u nekoj neprestanoj nape¬ 
tosti, iznese značenje utemeljitelja dominikanskoga reda. 

Jeronimske knjige. Danica; P. Grgeč, Od Hrvatske do In¬ 
dije; Dr. Ivan Šarić, Evanđelist; A, Šenoa, Šljivari; B. Babić, 
Bolesti žitarica. Pet knjiga za 20 dinara. — Počevši od blag¬ 
dana sv. Jeronima raspačaju se tradicionalne knjige jeronim- 
skog društva. Jeronimska su izdanja, zajedno s najboljim ka¬ 
lendarom Danicom, najobljubljenije knjige u našemu narodu, 
pa smo uvjereni da će i ove godine te knjige biti veliko ve¬ 
selje za naš narod. Trebalo bi da svi uznastojimo, kako bi ova 
popularna izdanja što više prodrla u narod, 

Spinoza, Die politiscbe Traktat, Redam, Leipzig. — Carl 
Gebhardt, Spinoza, Redam, Leipzig, — Ljubitelje povijesti fi¬ 
lozofije će svakako zanimati ova dva djela, lijepo opremljena 
i ukusno izdana. Prvi sadrži prijevod glavnoga djela filozofa 
Spimoze od Stern-a, dck drugo djelo prikazuje na lak i shvatljiv 
način zamršeni i teško shvatljivi panteistički sistem židovskoga 
filozofa. 

J. Brierre, Vie de sainte Marie-Madaleine, Lethielleux, Pa¬ 
riš, Frca 12. -— Makar da smo svi pobožni velikoj prijateljici 
Krista, ,ipak nam je još i danas ta ličnost nepoznata. Ne znamo 
čak ni to da lije postojala samo jedna ili dvije ili čak tri Mag¬ 
dalene u Evanđeljima. Ne zna se ni to da li je uistinu pokor¬ 
nica došla u Provansu i tu u špilji Sainte-Baume činila po¬ 
koru te bila potkopana u crkvi dominikanskoj sv. Maksimina. 
Slavni Lacordaire je držao tako, cijela je tradicija tako mislila, 
ali ih ima ikoji to niječu. Autor o svim tim pitanjima tretira 
u ovoj knjizi. 

Meynard, Catecbisme de la vie chretienne interiere et re- 
ligieuse, Lethielleux, Pariš, Frcs 12.— Pisca već poznamo po 
njegovim djelima o nutarnjem životu, askezi i mistici kao čo¬ 
vjeka duboke intuicije. Ovo djelo je mali rešume tih djela a sa¬ 
drži katekizam cijeloga kršćanskoga nutarnjega i religioznoga 
života. Mi možda mislimo da su katekizmi samo za djecu od 
pučke škole, a evo, autor piše takav jedan katekizam i za od¬ 
rasle. I ikako je on lijep i poučan, čak i za teologe. Upravo 
teološka suma u minijaturi. 

Bernadot O. P. — Lang: Od Euharistije k Presv. Trojstvu, 

1932, str. 168, cijena 8 dinara, Zagreb, župni ured sv. Ma¬ 
rije. — Bezuvjetno aiktuelna knjižica za sve one, koji često ili 



dnevno primaju sv. Pričest, a ipak ne crpe od česte ili svag¬ 
danje sv. Pričesti one koristi za napred u duh. životu, koju 
bi mogli crpsti. A kako to? »Ne dostaje im to, što ne uro- 
njuju dosta srdačno u tajnu sv. Euharistije, što ne proniču sv. 
Pričest sve od najdubljih istinitosti« veli sam pisac te duboke 
knjižice. On nam hoće priteći u pomoć i donijeti nam svijetla. 
Stoga nas poučaje, kako možemo po sv. Euharistiji živjeti 
životom Kristovim u presv. Ttno.jstvu i biti sve više preobra- 
ženi u Krista tako da se u svim našim dnevnim životnim pri¬ 
likama odrazuje ujedinjenje po sv. Pričesti. Ne više mi, već 
Krist u nama. Bogati i duboki sadržaj te knjižice se ne da u 
kratko prikazati. Valja samo djelce čitati, više razmatrati nego 
čitati, tada će se i naš saobraćaj s euhartistijskim Spasiteljem 
produbiti, oploditi i usavršiti. Cijeli je tekst isprepleten iza- 
bran-im^lUjolitvama velikih, dubokih, svetih duša, što daje djelcu 
poseban car. J. E, 

Callevvaert, C.: »De breviarii romani liturgia« (Liturgicae 
Institutiones, tract, secunduis). XII et 308 pp. Brugis (Belgii) 
1931, C. Beyaert. Cijena: 35 fr. — Izvrsna knjiga od čuvenog, 
u svojoj struci općenito priznatog pisca. Bez sumnje najbolji 
priručnik o rimskom brevijaru, u kojem se ne samo do zadnjih 
preciznosti razlazu pozitivni propisi rubrika, nego se odmje¬ 
renim i suverenim znanjem riše i historijski razvoj pojedinih 
dijelova brevijara. Sama narav stvari dakako iziskuje da neka 
pitanja, a njihov bro.j nije malen, ostanu historijski neriješena. 
Preporuča se osobito, Dr. V, K. 

Liber usualis missae et Oificii. Tornaci 1932. 

Missale Romanum. Romae-Tornaci 1933. (24k> X 15l^cm.) 

Rituale romanum, Romae-Tornaci 1928. Desclee et Soci:. 

Ova nova izdanja govore sama za sebe. Jedva je potrebno 
dodati što. Pridošlo je samo nekoliko novih oficija. Tisak je isti 
kao u starijim izdanjima. Papir )e bolji. 

Tanquerey, Ad.: »Synopsis Theologiae Moralis et Pasto- 
ralis«. Tom. I: XXII, 734, 38* pp. Ed. 11, 1930. Tom. II: XXIV., 
794. 46* pp. Ed. 9, 1931. Tom. III: XXII, 578, (36), 52* pp. Ed. 
9, 1931. Romae-Tornaci, Desclee et Socii, — Svaki svezak 
stoji vezano po 20 lira. — Pisac je našem svećenstvu poznat, 
ali više kao đogmatičar nego kao moralista. Ovaj priručnik 
moralnog i pastirskog bogoslovlja uostalom nije isključivo nje¬ 
govo samostalno djelo, nego više plod dugogodišnje suradnje 
sa drugim zaslužnim bogosl. učenjacima: F. Cimetier, A. Cance. 
C Belmon. Poznati način piščeva prikaza, koji se u prvom 
redu odlikuje vanredn-om preglednošću, a ne na zadnjem mje¬ 
stu i savjesnom solidnošću nauke, zadobit će sigurno simpatije 
interesiranih krugova. 


